NewsIT Κοσμος Κοροναιος: Απιστευτες εικονες απο το εργοταξιο μαμουθ στην Κινα\nΚι όμως αυτό που βλέπετε είναι μπουλντόζες!\nΟι Κινέζοι θα καταρρίψουν το ρεκόρ επί SARS όταν έχτισαν νοσοκομείο σε 7 ημέρες!\nΦοβούνται αναταραχές από τα εκατομμύρια που έχουν μπει σε καραντίνα μέσα στις ίδιες τους τις πόλεις!\nΤριπλό μισθό θα πάρουν οι εργάτες που απασχολούνται στο εργοτάξιο – μαμούθ.\nΠάνω από 1.200 άνθρωποι με πυρετό επισκέφθηκαν νοσοκομεία της πόλης Σιαογκάν κοντά στην Γουχάν.\nΑυτό που θα δείτε στην κυριολεξία δεν έχει ξαναγίνει. Από την Πέμπτη που ανακοινώθηκε ότι θα χτισθεί ένα νέο νοσοκομείο στην πόλη Γουχάν της Κίνας μόνο για όσους έχουν προσβληθεί από τον κοροναϊό – δηλαδή 24 ώρες πριν – οι μπουλντόζες έχουν ήδη πάρει μπρος. Στα πλάνα που έρχονται από την περιοχή οι μπουλντόζες είναι αμέτρητες και σκάβουν σε έναν χώρο 25.000 τετραγωνικών στο οποίο θα ανεγερθεί το νέο νοσοκομείο 1.000 κλινών. Σύμφωνα με πληροφορίες από ξένα δίκτυα οι εργάτες που απασχολούνται για την ανέγερση του νοσοκομείου, θα πάρουν τριπλό μισθό.


Σπίτι > Προϊόντα > Ρουλεμάν Ge15es\n(Σύνολο 9 Προϊόντα για Ρουλεμάν Ge15es)\nXibei Bearing Co.,Ltd. is one of the Ρουλεμάν Ge15es leading brands in China. It is the factory & supplier specializing in manufacturing Ρουλεμάν Ge15es. Offer high quality Ρουλεμάν Ge15es at a cheap wholesale price.\nΧονδρικό Ρουλεμάν Ge15es από την Κίνα, πρέπει να βρείτε φτηνές Ρουλεμάν Ge15es ως χαμηλή τιμή, αλλά κορυφαίους κατασκευαστές. Απλά βρείτε υψηλής ποιότητας εμπορικά σήματα στην Ρουλεμάν Ge15es παράγει το εργοστάσιο, Μπορείτε επίσης σχόλια σχετικά με το τι θέλετε, ξεκινήστε την εξοικονόμηση και να εξερευνήσετε μας Ρουλεμάν Ge15es, Είμαστε 'll να σας απαντήσει ταχύτερα.


StergioG ®: Πίνοντας αμέριμνα ούζο (στην Αθήνα) δεν αντιμετωπίζεται ο αυταρχισμός του Ταγίπ Ερντογάν\nΠίνοντας το ούζο του ένας φίλος Έλληνας διπλωμάτης, ένα ζεστό απόγευμα του 2004 στην Αθήνα μου έλεγε χαμογελώντας: “Έχετε άδικο για τον Ερντογάν”.\n“Θα προωθήσει τις δημοκρατικές μεταρρυθμίσεις στην Τουρκία, θα ενισχύσει τους δεσμούς με το ΝΑΤΟ και θα ακολουθήσει πολιτική υπέρ της ειρήνης, ενώ παράλληλα θα συντρίψει το στρατιωτικό κατεστημένο και η Τουρκία δεν θα αποτελεί πλέον απειλή για κανέναν από τους γείτονές της», πρόσθεσε.\nΑπάντησα: «Για να δούμε πως ο ισλαμιστής φίλος σου Ερντογάν θα συμπεριφερθεί αφού θα έχει συντρίψει το κοσμικό κατεστημένο».\nΔώδεκα χρόνια μετά απολαμβάνω και πάλι το ούζο μου με τον ίδιο Έλληνα φίλο μου. Όμως τα πράγματα δεν δείχνουν το ίδιο ειρηνικά μεταξύ της Τουρκίας και των γειτόνων της, της Ελλάδας περιλαμβανομένης.\nΜιλώντας στις 22 Οκτωβρίου, ο Ερντογάν είπε:\n“Δεν αποδεχθήκαμε με τη θέλησή μας τα σύνορα μας. Μπορεί να συμφωνήσαμε τότε , αλλά το πραγματικό σφάλμα είναι ότι αποδεχτήκαμε τη θυσία». Τι ακριβώς εννοεί;\nΣτις 19 Οκτωβρίου ο Ερντογάν κατηγόρησε τις ξένες δυνάμεις ότι στοχεύουν να κάνουν την Τουρκία να ξεχάσει την οθωμανική και σελτζούκικη ιστορία της, όταν «οι πρόγονοί μας κατείχαν την περιοχή από την κεντρική Ασία, μέχρι τη Μέση Ανατολή». Τα λόγια του ενίσχυσαν και τα φιλοκυβερνητικά μέσα δημοσιεύοντας χάρτες με τα οθωμανικά σύνορα εντός των οποίων περιλαμβάνονται περιοχές όπως η Μοσούλη.\nΕπανερχόμενος ο Ερντογάν είπε: «Το 1914 κατείχαμε εδάφη έκτασης 2,5 εκ. τετραγωνικών χιλιομέτρων. Μετά τη Λωζάννη αυτές μειώθηκαν στα 780.000 τετραγωνικά χιλιόμετρα. Τα σύνορα που μας επιβλήθηκαν το 1923 είναι η μεγαλύτερη αδικία που έχει γίνει σε ένα κράτος, σε ένα έθνος. Καθώς όμως όλα αλλάζουν στον σημερινό κόσμο δεν μπορούμε να θεωρούμε το status του 1923 ως επιτυχία».\nΟι νέες διεκδικήσεις του Ερντογάν φαίνεται πως δεν αφορούν την ανάκτηση της τουρκικής ηγεμονίας δυτικά, στην Ελλάδα, αλλά και νότια, στην Συρία και νοτιοανατολικά, στο Ιράκ. Η Τουρκία αποδεδειγμένα θέλει να συμμετάσχει στην επίθεση στη Μοσούλη για να εξασφαλίσει την σουνιτική κυριαρχία στην περιοχή.\nΣτην Συρία η Τουρκία πλήττει τους Κούρδους με τη βοήθεια των ημιτζιχαντιστών συμμάχων της, του Ελεύθερου Συριακού Στρατού. Οι τουρκικές δυνάμεις εισέβαλαν στην Συρία στις 24 Αυγούστου και από τότε υποστηρίζουν τις διάφορες σουνιτικές ομάδες.\nΤην ώρα δε που ο Ερντογάν μιλούσε για την «αδικία του 1923», ο τουρκικός στρατός βομβάρδιζε τους συμμάχους των Αμερικανών Κούρδους στην Συρία. Οι βομβαρδισμοί σημειώθηκαν την ώρα που οι Κούρδοι καταδίωκαν τους τζιχαντιστές του ΙΚ στο Αφρίν, μια πόλη 40 χλμ. βορειοδυτικά του Χαλεπίου. Η Άγκυρα υποστήριξε ότι σκοτώθηκαν 200 Κούρδοι από τις επιθέσεις, οι Κούρδοι παραδέχτηκαν 14 θανάτους.\nΗ κίνηση αυτή και μόνο εξέθεσε την συμμαχική επίθεση κατά του ΙΚ σε απρόβλεπτους κινδύνους αλλά και προκάλεσε ένταση μεταξύ της Τουρκίας και της Συρίας, την οποία υποστηρίζει το Ιράν και η Ρωσία. Η συριακή κυβέρνηση προειδοποίησε πως θα καταρρίψει τα τουρκικά αεροσκάφη αν ξαναεισέλθουν στον εναέριο χώρο της.\nΣτις 22 Οκτωβρίου οι Τούρκοι εξακολούθησαν να βομβαρδίζουν τις Συριακές Δημοκρατικές Δυνάμεις – συμμαχία, Κούρδων, Αράβων και χριστιανών που μάχονται το ΙΚ.\nΟ Burak Bekdil είναι αρθρογράφος της εφημερίδας Hurriyet


2τμχ1 4ply1 5cm1 5x71 abena-1 curi1 med1 non1 woven1 Αποστειρωμένα1 Επιθέματα1 αποστειρωμένα1\nABENA- Curi Med Επιθέματα Non woven, αποστειρωμένα 4ply, 5x5cm 2 τμχ\nΕπιθέματα ΑΒΕΝΑ- Curi Med από μη υφασμένο (Non- Woven) υλικό. · Από 70% βισκόζη (viscose) και 30% πολυεστέρα (Polyester) · Τεσσάρων αναδιπλώσεων (4 ply), κομμένα και διπλωμένα χωρίς ατέλειες (χνούδια ή ξέφτια). · Μεγάλη απορροφητική ικανότητα και πολύ φιλικά με το δέρμα. · Απ..\nABENA- Curi Med Επιθέματα Non woven, αποστειρωμένα 4ply, 10x10cm 2 τμχ\nABENA- Curi Med Επιθέματα Non woven, αποστειρωμένα 4ply, 7,5x7,5cm 2τμχ\nΕπιθέματα ΑΒΕΝΑ- Curi Med από μη υφασμένο (Non- Woven) υλικό. · Από 70% βισκόζη (viscose) και 30% πολυεστέρα (Polyester) · Τεσσάρων αναδιπλώσεων (4 ply), κομμένα και διπλωμένα χωρίς ατέλειες (χνούδια ή ξέφτια). · Μεγάλη απορροφητική ικανότητα και πολύ φιλικά με το δέρμα. · Αποστει..


Εμπορικό Συγκρότημα Lake George Plaza Outlet Center: Ξενοδοχεία σε κοντινή απόσταση\nΕμπορικό Συγκρότημα Lake George Plaza Outlet Center: Μάθετε περισσότερα\nΕμπορικό Συγκρότημα Lake George Plaza Outlet Center - Τοποθεσία\nPurchase - Εδώ βρίσκεται το ακόλουθο σημείο ενδιαφέροντος: Εμπορικό Συγκρότημα Lake George Plaza Outlet Center. Περάστε την ημέρα σας εξερευνώντας την περιοχή και βλέποντας τα τοπικά αξιοθέατα. Αν θέλετε να βρείτε τι μπορείτε να κάνετε στην περιοχή, γιατί δεν επισκέπτεστε τα ακόλουθα αξιοθέατα: Ζωολογικός Kήπος Μπρονξ και Θέατρο Capitol Theatre;\nΕμπορικό Συγκρότημα Lake George Plaza Outlet Center: Μέρη διαμονής σε κοντινή απόσταση\nΔιαθέτουμε 56 ξενοδοχεία, για να επιλέξετε, σε απόσταση έως 10 χλμ. από: Εμπορικό Συγκρότημα Lake George Plaza Outlet Center. Σας συνιστούμε τις ακόλουθες επιλογές που είναι δημοφιλείς με τους επισκέπτες μας:\nHYATT house White Plains - απέχει 2,5 χλμ.\nRenaissance Westchester Hotel - απέχει 1,9 χλμ.\nCourtyard by Marriott Rye - απέχει 3,3 χλμ.\n• Ξενοδοχείο 4 αστέρων • 2 εστιατόρια • Γήπεδο γκολφ • Μπανιέρα υδρομασάζ • Κεντρική τοποθεσία\nΙστορικό κάστρο 1876 13 λεπτά στα πόδια από τα σύνορα του GREENWICH και της Νέας Υόρκης - απέχει 2,8 χλμ.\nΕμπορικό Συγκρότημα Lake George Plaza Outlet Center - Τι μπορείτε να δείτε και να κάνετε στη γύρω περιοχή\nΕμπορικό Συγκρότημα Lake George Plaza Outlet Center: Τι μπορείτε να δείτε στη γύρω περιοχή\n• Κολέγιο Iona\nΕμπορικό Συγκρότημα Lake George Plaza Outlet Center: Τι μπορείτε να κάνετε στη γύρω περιοχή\nΕμπορικό Συγκρότημα Lake George Plaza Outlet Center - Πώς να έρθετε


Α.Ο. ΤΡΙΚΑΛΑ – Α.Ε. ΣΠΑΡΤΗ 1-0\nΑΠΟΛΛΩΝ ΛΑΡΙΣΑΣ – Α.Ε.Π. ΗΡΑΚΛΗΣ 1-0\nΕΡΓΟΤΕΛΗΣ – ΒΟΛΟΣ Ν.Π.Σ. 2-0\nΠΑΝΑΧΑΪΚΗ Γ.Ε. – ΑΗΤΤΗΤΟΣ ΣΠΑΤΩΝ 2-1\nΑΙΓΙΝΙΑΚΟΣ – Α.Ε. ΚΑΡΑΪΣΚΑΚΗΣ 1-2\nΑΠΟΛΛΩΝ ΠΟΝΤΟΥ – ΗΡΟΔΟΤΟΣ 3-0\nΓ.Σ. ΔΟΞΑ ΔΡΑΜΑΣ 2017 – ΚΕΡΚΥΡΑ 0-1\nΚΙΣΣΑΜΙΚΟΣ – ΠΛΑΤΑΝΙΑΣ 17:00\n35χρονη πέθανε στο προσκεφάλι του νοσηλευόμενου πατέρα της\nΔεν τα κατάφερε! Μία ακόμη ήττα για τη Σπάρτη


gianninasports: Δεν λέει όχι και στο κύπελλο ο "Άγιαξ"\nΓιατί αύριο Πέμπτη υπάρχει το πρώτο ματς κυπέλλου με τους Φαίακες στο στάδιο «Ζωσιμάδες» και την Κυριακή η εκτός έδρας αναμέτρηση με την Βέροια που είναι μια ιδιαίτερα αξιόμαχη ομάδα.\nΣτην Κέρκυρα ο ΠΑΣ όπως διαπίστωσε και ο Πετράκης, δεν ήταν καλός στην τελική προσπάθεια και έτσι δεν εκμεταλλεύτηκε ορισμένες καλές στιγμές που είχε φτάνοντας στο γκολ. Ο Θέμης Τζημόπουλος που γνωρίζει πολύ καλά τους προσεχείς αντιπάλους, αφού πριν έρθει στα Γιάννινα είχε παίξει σε Κέρκυρα και Βέροια, μιλώντας στους δημοσιογράφους ανέφερε και τα εξής: «Είχαμε πει να είμαστε προσεκτικοί στις αντεπιθέσεις της Κέρκυρας. Παρόλα αυτά βγάλανε μια γρήγορη αντεπίθεση όταν χάσαμε την μπάλα στο χώρο του κέντρου και ευτύχησαν να βρεθούν μπροστά στο σκορ. Πιστεύω ότι στα πρώτα 10 λεπτά είχε την κατοχή της μπάλας η Κέρκυρα. Από εκεί και μετά πατήσαμε εμείς καλύτερα στο γήπεδο και στα 80 λεπτά είχαμε την κατοχή και προσπαθούσαμε να δημιουργούμε ευκαιρίες. Η μπάλα έφτανε στην αντίπαλη περιοχή, αλλά δεν τελειώναμε τις φάσεις όπως έπρεπε. Το δεύτερο γκολ της Κέρκυρας μπήκε στο 94', όταν βγήκαμε όλοι μπροστά. Έχουμε τώρα ένα παιχνίδι κυπέλλου την Πέμπτη, τα κεφάλια μέσα και να συνεχίσουμε τη δουλειά».\nΓια το αν αρχίζει να νιώθει πίεση η ομάδα, καθώς θα έχει κι άλλο εκτός έδρας ματς με την Βέροια: «Η πίεση υπάρχει από την πρώτη και τελειώνει την τελευταία αγωνιστική. Έχουμε πρώτα το παιχνίδι κυπέλλου την Πέμπτη, θα κοιτάξουμε αυτό το ματς και μετά την Βέροια. Πιστεύω ότι θα αντεπεξέλθουμε και στα δύο παιχνίδια και θα παρουσιαστούμε καλύτεροι απ' ότι σήμερα».\nΣήμερα Τετάρτη το αγωνιστικό μενού για το κύπελλο Ελλάδος έχει ως εξής:\n16:30 Ξάνθη – Νίκη Βόλου (ΟΤΕ sport 3)\n16:30 Ζάκυνθος – ΟΦΗ (ΟΤΕ sport 5)\n16:30 Πλατανιάς – Εθνικός Γαζώρου\n16:30 Πανθρακικός – ΑΕΚ (ΟΤΕ sport 2)\n16:30 Βέροια – Ερμιονίδα\n16:30 Απόλλων Σμύρνης – Εργοτέλης\n16:30 Καλλονή – Τύρναβος\n16:30 Αιγινιακός – Αστέρας Τρίπολης (ΟΤΕ sport 4)\n19:00 Ολυμπιακός Βόλου – Παναθηναϊκός (ΟΤΕ sport 2)\n19:00 Πανιώνιος – Φωστήρας (ΟΤΕ sport 5)


Γιώργος Χρονάς | ΟΙ ΑΘΗΝΑΙΟΙ | Έντυπη Έκδοση | LiFO\n18.3.2014 | 01:00\nΤον τίτλο ποιητής δεν τον έδωσα εγώ στον εαυτό μου. Εκείνο που οφείλω όμως να κάνω είναι να τον σεβαστώ, γιατί είναι ένας πολύ μεγάλος τίτλος. Καθώς η δουλειά μου είναι οι λέξεις, ό,τι κάνω το θεωρώ ποιητικό. Ακόμα και το ραδιόφωνο ή τον δημοσιογραφικό λόγο.\nΕπιρροές μου είναι στίχοι από τραγούδια, ελληνικά και ξένα, τα ρεμπέτικα, τα δημοτικά, το σινεμά του Παζολίνι, του Βισκόντι, του Φελίνι. Η Οδός Πανός ξεκίνησε ως ραδιοφωνική εκπομπή στο Τρίτο Πρόγραμμα επί Μάνου Χατζιδάκι. Ήταν το όνομα του δρόμου κάτω από την Ακρόπολη όπου έμεινα όταν αποφάσισα να ζήσω μόνος.\nΑπό παιδί είχα ένα κόμπλεξ. Ήθελα με ό,τι καταπιανόμουν να το κάνω διαφορετικά από τους άλλους. Όταν όλη η Ευρώπη και η Ελλάδα είχε μακριά μαλλιά, εγώ τα κούρευα κοντά. Αν όλοι πήγαιναν προς το Σύνταγμα, εγώ πήγαινα προς την Ομόνοια. Ζω μέσα στη φαντασία μου, στη φανταστική μου χώρα.\nΔεν είμαι σοφός άνθρωπος, ζω βιαστικά και ανόητα. Και γι' αυτό εκτίθεμαι. Δεν έχω δέσει το γάιδαρό μου ούτε οικονομικά ούτε συναισθηματικά. Και όποτε πάω να τον δέσω, μόνος μου τον κόβω και καταστρέφομαι.\nΗ Αθήνα των παιδικών μου χρόνων, την οποία επισκεπτόμουν με τους γονείς μου ανεβαίνοντας με λεωφορείο από τον Πειραιά, μου φαινόταν μεγαλειώδης. Ήταν, λένε, η ωραιότερη πόλη του κόσμου, καθαρή και μες στο πράσινο. Και με άλλους ανθρώπους από τους σημερινούς.\nΗ καταστροφή των Αθηνών ξεκίνησε από τις τροφές που προσφέρουν στους ανθρώπους. Την αντιπαροχή την ξεκίνησαν πρώτα οι αστοί και μετά ο λαός. Γκρέμισαν τα αριστουργήματα για να τα αντικαταστήσουν με εξαμβλώματα. Όλοι οι λαοί σέβονται το παρελθόν τους. Μόνο οι Έλληνες το καταστρέφουν. Ο Τσαρούχης έλεγε ότι όταν οι Έλληνες θέλουν να μιμηθούν τα διεθνή σκουπίδια κανείς δεν μπορεί να τους φτάσει. Το ελληνικό σκουπίδι είναι το πρώτο παγκοσμίως. Και να σκεφτεί κανείς ότι η Ελλάδα δεν έχει ακόμα μια χωματερή διεθνούς τύπου!\nΟ Τσαρούχης ήταν ένας από τους δασκάλους μου στη ζωή και στην τέχνη. Ένας πολύ σκληρός άνθρωπος και ιδιαίτερα δύσκολος δάσκαλος. Σε μένα δε δυσκολότερος, γιατί μου είχε μεγάλη αδυναμία. Υπήρξα απολύτως υποταγμένος σ' αυτόν. Όταν είναι κάποιος σκληρός, είναι πρώτα απ' όλα σκληρός με τον εαυτό του. Πρωτοήρθε στο σπίτι μου μια βραδιά πριν επιστρέψει για το Παρίσι, πάρα πολύ πικραμένος μετά τη δίκη για την κλοπή των έργων του. Το κλαμπ των μοναχικών καρδιών της οδού Πανός 17 τον έκανε να αναβάλει το ταξίδι του ένα μήνα. Ατέλειωτες ώρες συζητήσεων με μια παρέα ιδιοφυών παιδιών, μιας ομήγυρης την οποία αποκαλούσε «το μεγαλύτερο σαλόνι της Μέσης Ανατολής».\nΟ Χατζιδάκις ήταν μια εντελώς άλλη περίπτωση. Η δικιά του σκληρότητα έγκειτο στο πώς θα γίνει καλύτερος φτάνοντας στα υψηλότερα επίπεδα της μουσικής και της σκέψης. Είχε ξεκινήσει από την ποίηση και κατέφυγε στη μουσική όταν είδε ότι ο λόγος δεν τον κάλυπτε. Ήταν ένας μάγος των συνεντεύξεων. Στο τέλος της ζωής του, κουρασμένος από την πόλη και τα αγόρια της, επισκεπτόταν τις γειτονιές του τυφλού Οιδίποδα, εκεί που δολοφονήθηκε ο Ταχτσής.\nΕίμαι πεπεισμένος ότι η δολοφονία του Ταχτσή ήταν πολιτική. Ενός ανθρώπου σκληρού και αξιοπρεπούς. Αξιοπρεπής, γιατί είχε εργαστεί νέος ως μπάτλερ. Θεωρώ βέβαια και του Χειμωνά το θάνατο πολιτική δολοφονία.\nΕίχα πάντα διάσημους φίλους, άντρες και γυναίκες. Διάσημος άνθρωπος σημαίνει διάσημη μοναξιά. Τον Τζέιμς Ντιν και τη Μέριλιν Μονρόε, τους ξέρω απ' έξω κι ανακατωτά.\nΣυναντώ συχνά στις εκθέσεις βιβλίου συγκλονιστικά νέα παιδιά, που κανείς δεν έχει μιλήσει μαζί τους, και σκέφτομαι ότι υπάρχει ακόμα ελπίδα γι' αυτή τη χώρα: εξαιρετικοί, αυστηροί, σπάνιοι και διεθνείς. Υποκλίνομαι στο μυαλό τους.\nΗ ανοησία είναι προνόμιο της νεότητος. Είναι θέμα στύσης και εγκεφάλου. Όσο πιο ανόητος είσαι τόσο καλύτερη στύση έχεις!\nΕίμαι κατά των συνόρων. Τα σύγχρονα κράτη, και η Ελλάδα ανάμεσά τους πρωτοστατεί, εκμεταλλεύονται ανελέητα τους μετανάστες τους. Οι Αλβανοί θυμίζουν τους παλιούς ωραίους Έλληνες, έχουν τη μορφή των Ελλήνων του πρόσφατου παρελθόντος. Μέχρι να γίνουν κι αυτοί διεθνείς.\nΠολλοί εγκληματίες είναι Έλληνες. Πρέπει να είμαστε πολύ πιο αυστηροί απέναντι σ' αυτήν τη μεγάλη έννοια που κληρονομήσαμε. Αλλά για να αγαπήσουμε την Ελλάδα πρέπει να έχουμε πολιτισμό.\nΟ πολιτισμός αρχίζει από την οικογένεια και το σχολείο. Μιλάνε στα πανεπιστήμια για «επανάσταση» και γνώση και τα κτίρια είναι μέσα στη βρόμα και τους βαμμένους τοίχους. Αν δεν μάθουμε να σεβόμαστε, να μην πετάμε τα σκουπίδια μας, όσοι οδοκαθαριστές κι αν περάσουν τίποτα δεν θ' αλλάξει.\nΠροτού κλείσει, μ' άρεσε να κάθομαι στου Zonar's. Τώρα προτιμώ τα φτηνά, απρόσωπα καφενεία. Περπατάω σε μέρη όπου αισθάνομαι ότι υπάρχει κάτι. Ρωμαϊκή αγορά, Μεταξουργείο, Κολωνός. Είμαι ένα παιδί των οδών.\nΈχω μετατρέψει όλη μου τη ζωή, το σώμα, την αναπνοή μου και τον έρωτά μου, σε τέχνη τυπογραφική. Ό,τι κάνω στη ζωή μου προέρχεται εκ του έρωτος ή εκ του θανάτου. Στα χέρια του έρωτα είμαι ένα τίποτα.\nΕυτύχησα να έχω σημαντικούς φίλους, αλλά και άγνωστα παιδιά που παραμένουν στο σκότος, και που για μένα θα είναι πάντοτε οι φωτοδότες οδηγοί μου. Τόσο στην τέχνη μου όσο και στη μοναχικότητά μου. Τους οφείλω τα πάντα.\nκαι με σκόνη τα σημάδια μου σκεπάζω\nΑπό την ποιητική συλλογή «Τα μαύρα τακούνια»


Ίσως να έχεις προσέξει στις ταινίες ότι οι σεναριογράφοι παρουσιάζουν ολοένα και συχνότερα ανοιχτές σχέσεις, ή σχέσεις με παραπάνω από έναν ερωτικούς και σεξουαλικούς συντρόφους.\nΔΙΑΒΑΣΕ ΑΚΟΜΑ: Ανακάλυψε πως το σεξ που κάνεις προδίδει ότι είσαι ερωτευμένος\nΜάλλον δεν πρόκειται απλώς για κάποιο trick που χρησιμοποιούν οι σεναριογράφοι για να κρατήσουν το ενδιαφέρον μας. Φαίνεται πως το ενδιαφέρον για την πολυγαμία έχει αυξηθεί και στην πραγματική ζωή, σύμφωνα με μια έρευνα που δημοσιεύθηκε στο “Τhe Journal of Sex Research”\nΗ υπεύθυνη της έρευνας, Amy Moors, μάζεψε δεδομένα από το Google Trends, για τα εφτά χρόνια. Στη συνέχεια ανέλυσε τη συχνότητα της εμφάνισης όρων όπως “πολυερωτικότητα”, “ανοιχτές σχέσεις”, “swingers”(ανταλλαγή σεξουαλικών συντρόφων) κ.α., συγκρίνοντάς τα με άλλες λέξεις κλειδιά όπως Facebook. Η Moors ανακάλυψε ότι οι αναζητήσεις που σχετίζονται με την πολυερωτικότητα και τις ανοιχτές σχέσεις αυξάνονται με την πάροδο των χρόνων, ενώ οι αναζητήσεις για swingers (που είναι παλαιότερη έννοια) μειώνονται.\nΜπορεί να μην ξέρουμε ακριβώς τους λόγους για τους οποίους παρουσιάζεται αύξηση αυτών των αναζητήσεων, όμως φαίνεται ότι ολοένα και περισσότεροι άνθρωποι ενδιαφέρονται για τις ανοιχτές σχέσεις και ψάχνουν πληροφορίες για αυτές. Από οτι φαίνεται, μέρος αυτής της αύξησης οφείλεται στις τηλεοπτικές σειρές και τις ταινίες. Παραλλήλως, η Moors αναμένει ότι τέτοιες μορφές σχέσεων θα γίνονται περισσότερο mainstream όσο περνάνε τα χρόνια, και τα ταμπού που υπάρχουν γύρω από αυτές θα μειώνονται.\nΑυτά τα φαγητά πρέπει να αποφύγεις αν θες να είσαι «ντούρος» στο κρεβάτι\nΑυτό είναι το μεγάλο καλό που μπορεί να σου κάνει ο χυμός από ρόδι!\nΝα γιατί κουράζονται τα πόδια σου ενώ έχεις ρυθμό στο τρέξιμο\nΑυτά είναι τα 8 πιο πολυτελή ξενοδοχεία στο κόσμο και ένα είναι ελληνικό!


Οικοδομώντας τον δήμο που μας αξίζει | ΘΡΙΑΣΙΟ\nΑρχική/ΑΠΟΨΕΙΣ/Οικοδομώντας τον δήμο που μας αξίζει\nΟικοδομώντας τον δήμο που μας αξίζει\nΓράφει ο Παναγιώτης Τατάκης\n16 Μάιος 2019, 09:57\nΟνομάζομαι Φώτης-Παναγιώτης Τατάκης και είμαι αριστούχος απόφοιτος της Ιατρικής Σχολής του Πανεπιστημίου Αθηνών. Η απόφαση μου να συστρατευθώ με τον συνδυασμό «Συμφωνία Πολιτών», αποτελεί το απόσταγμα της ειλικρινούς διάθεσης προσφοράς μου προς τον τόπο που γεννήθηκα, μεγάλωσα και έχω την ιδιαίτερη τιμή να κατάγομαι.\nΩς ιατρός, φέρω όλο εκείνο το ηθικό και όχι μόνο καθήκον, να στηλιτεύσω και να εμβαθύνω σε ζητήματα δημόσιας υγείας και υγιεινής της ευρύτερης περιοχής μας. Κατ’ αρχάς, θα ομολογούσα πως είναι νωπές οι μνήμες μας από την επιδημία του ιού του δυτικού Νείλου το περασμένο καλοκαίρι. Οι παραλείψεις, η ολιγωρία, οι ευθύνες και τα όποια σφάλματα διαχείρισης αυτής της υγειονομικής κρίσης, έχουν καταγραφεί στη συνείδηση όλων μας. Σύμφωνα μάλιστα με τις σχετικές προβλέψεις του Κέντρου Ελέγχου και Πρόληψης Νοσημάτων (ΚΕ.ΕΛ.Π.ΝΟ) αναμένεται επιδημιολογική έξαρση του φαινομένου τα προσεχή έτη, με βαθμιαία κλιμάκωση του. Έτσι, η εκάστοτε δημοτική αρχή καλείται να οικοδομήσει το απαραίτητο δίχτυ προστασίας για την προάσπιση και τη διαφύλαξη της υγείας των πολιτών, με έγκαιρη εφαρμογή των μέτρων πρόληψης.\nΈνα σημείο, που θα εισηγηθώ προσωπικά, αποτελεί η εφαρμογή προληπτικών προγραμμάτων υγείας με έμφαση στην αρτηριακή υπέρταση, στην δυσλιπιδαιμία, στον σακχαρώδη διαβήτη και στη παιδική παχυσαρκία, η οποία άλλωστε αποτελεί μάστιγα της εποχής μας.\nΕπίσης, η ίδρυση μιας σύγχρονης δημοτικής δομής που θα στεγάσει τα άτομα της τρίτης ηλικίας, θα αποτελέσει ένα άλμα και μια επιταγή κοινωνικής προόδου και ευαισθησίας. Η ίδρυση και η λειτουργία μιας τέτοιας δομής άλλωστε, θα τονώσει το αίσθημα αυτών των ατόμων πως η κοινωνία μας δεν στέκεται αχάριστη απέναντι τους, αλλά αντ’ αυτού λειτουργεί ανταποδοτικά, τιμώντας την προσφορά τους προς το κοινωνικό σύνολο.\nΈνα επιπλέον μείζον πρόβλημα για το οποίο δεν μπορούμε να αισθανόμαστε υπερήφανοι, αποτελεί το ζήτημα της προσβασιμότητας των ατόμων με ειδικές ανάγκες ή για να είμαι ακριβής των ατόμων με ειδικές ικανότητες. Έχω όνειρο να ζήσω σε μια πόλη διαφορετική από αυτή που έζησα και μεγάλωσα ως μαθητής και φοιτητής. Μια πόλη που θα αποπνέει σεβασμό προς την ανθρώπινη φύση, με παράλληλη έμπρακτη εφαρμογή των θεμελιωδών αρχών ισότητας και ισοπολιτείας. Μοιραζόμαστε όλοι μας την ίδια δίψα για ζωή και διατηρούμε το ίδιο δικαίωμα σε μια αξιοπρεπή ζωή.\nΤέλος, θα ήθελα να σας εκφράσω τη πεποίθηση μου πως ο δήμος μας αξίζει να γυρίσει σελίδα, προκειμένου να ατενίσουμε το μέλλον μας μέσω ενός διαφορετικού πρίσματος, βαδίζοντας έτσι στο αύριο με αισιοδοξία και δημιουργικότητα.\nΟ καθένας από εμάς, οφείλει να θέσει το δικό του προσωπικό λιθαράκι, συνδιαμορφώνοντας το παρόν και οικοδομώντας το μέλλον του δήμου μας. Σε αυτόν τον αγώνα, θα ήθελα να σταθείτε στο πλευρό μου και να με τιμήσετε με την εμπιστοσύνη σας, προκειμένου να εργαστώ με όλες μου τις δυνάμεις, υπηρετώντας πάντοτε στο ακέραιο τις θεμελιώδεις αρχές και αξίες του Ιπποκρατείου Όρκου: τον Άνθρωπο και το σπουδαιότερο κοινωνικό αγαθό, αυτό της Υγείας.\nΤατάκης Φώτιος-Παναγιώτης, MD\nΕιδικευόμενος Ιατρός Γενικού Νοσοκομείου Αττικής ΚΑΤ\nΥποψήφιος Δημοτικός Σύμβουλος Ελευσίνας με τον συνδυασμό «Συμφωνία Πολιτών»\n4 Ιούνιος 2019, 13:31\n4 Ιούνιος 2019, 09:28\n3 Ιούνιος 2019, 20:20\n3 Ιούνιος 2019, 13:40


Ο Μπολσονάρο υποσχέθηκε στον Νετανιάχου μεταφορά της πρεσβείας της Βραζιλίας στην Ιερουσαλήμ - Πρόλογος\nΟ Μπολσονάρο υποσχέθηκε στον Νετανιάχου μεταφορά της πρεσβείας της Βραζιλίας στην Ιερουσαλήμ\nΔιεθνή\tΜπολσονάρο, Νετανιάχου, πρεσβεία, Τραμπ\nΟ ακροδεξιός Μπολσονάρο, ο οποίος αναλαμβάνει τα καθήκοντά του την Τρίτη 1η Ιανουαρίου 2019 και φιλοξενεί ισραηλινή αντιπροσωπεία υπό τον πρωθυπουργό Μπενιαμίν Νετανιάχου, είχε δηλώσει κατά την προεκλογική περίοδο ότι θα ήθελε να ακολουθήσει το παράδειγμα του προέδρου των ΗΠΑ Ντόναλντ Τραμπ και να μεταφέρει την πρεσβεία.\nΟ ισραηλινός πρωθυπουργός Μπενιαμίν Νετανιάχου δήλωσε στους δημοσιογράφους ότι ο πρόεδρος της Βραζιλίας Ζαΐχ Μπολσονάρο δεσμεύτηκε να μεταφέρει την πρεσβεία της χώρας του στο Ισραήλ από το Τελ Αβίβ στην Ιερουσαλήμ.\n«Το ερώτημα δεν είναι «αν» αλλά «πότε»» είπε κατά τη διάρκεια συνάντησης με ηγέτες της εβραϊκής κοινότητας στο Ριο ντε Τζανέιρο.\nΗ δήλωση έρχεται λίγες ημέρες αφού ο Νετανιάχου είχε τετ α τετ με τον Μπολσονάρο, παρά το ότι ο Μπολσονάρο δέχεται πιέσεις από τον ισχυρό αγροτικό τομέα της Βραζιλίας να μην το κάνει, καθώς η ενέργεια αυτή μπορεί να βλάψει τις εξαγωγές της Βραζιλίας στις αραβικές χώρες.\nΑπό το “Ασημένιο Βέλος” στο Μετρό Θεσσαλονίκης: Παραμύθια κατάλληλα για εκλογές\tΑνώτατος Ιρανός διοικητής καταγγέλλει την παρουσία των ΗΠΑ στον Κόλπο ως πηγή ανασφάλειας\nΑποπομπή Μπόλτον από Τραμπ


Εκπαιδευτικοί: Συνεχίζουμε αταλάντευτα τη μάχη ενάντια στην αξιολόγηση | Alfavita\nΑνακοινώσεις 27.10.2021 - 15:44\nΕκπαιδευτικοί: Συνεχίζουμε αταλάντευτα τη μάχη ενάντια στην αξιολόγηση\nΝα επαναπροκηρυχθεί από το ΔΣ της ΟΛΜΕ η απεργία - αποχή, ζητά η Αγωνιστική Συσπείρωση Εκπαιδευτικών\n«Αποδείχθηκε για μια ακόμα φορά ότι το μόνο που ένοιαζε την πλειοψηφία της ΟΛΜΕ (ΔΑΚΕ – ΣΥΝΕΚ – ΠΕΚ) ήταν να σταματήσει με κάθε τρόπο η Απεργία – Αποχή και από εκεί και πέρα «γαία πυρί μιχθήτω», τονίζει σε ανακοίνωσή της η Αγωνιστική Συσπείρωση Εκπαιδευτικών.\nΜεταξύ άλλων, υπογραμμίζει πως «κυβέρνηση και Υπουργείο Παιδείας οξύνουν ακόμα πιο πολύ την επίθεση στον κλάδο. Με δηλώσεις ακόμα και από τον κυβερνητικό εκπρόσωπο ότι ενέργειες «εκτός κανονιστικού πλαισίου» δεν πρόκειται να γίνουν ανεκτές προσπαθούν να καθυποτάξουν τη συντριπτική πλειοψηφία των εκπαιδευτικών που έβαλαν φραγμό στην πολιτική της κατηγοριοποίησης των σχολείων».\nΚαλεί στο πανεργατικό συλλαλητήριο στις 4 Νοεμβρίου, μαζί με όλα τα συνδικάτα δημόσιου και ιδιωτικού τομέα, «για να μείνει στα χαρτιά ο νόμος έκτρωμα Χατζηδάκη».\nΔήλωση των εκλεγμένων με την ΑΣΕ στο Δ.Σ. της ΟΛΜΕ\nΠραγματοποιήθηκε την Τρίτη 26/10/21 και δεύτερη συνεδρίαση του Δ.Σ. της ΟΛΜΕ μετά την ολομέλεια προέδρων για να εξεταστεί πως θα συνεχίσει ο κλάδος την μάχη απέναντι στη λεγομένη αξιολόγηση που θέλει να εφαρμόσει η κυβέρνηση και το Υπουργείο Παιδείας. Ούτε σε αυτή τη συνεδρίαση του Δ.Σ. της ΟΛΜΕ πάρθηκε ουσιαστικά καμία απόφαση για τη συνέχεια του αγώνα.\nΑποδείχθηκε για μια ακόμα φορά ότι το μόνο που ένοιαζε την πλειοψηφία της ΟΛΜΕ (ΔΑΚΕ – ΣΥΝΕΚ – ΠΕΚ) ήταν να σταματήσει με κάθε τρόπο η Απεργία – Αποχή και από εκεί και πέρα «γαία πυρί μιχθήτω»!\nΤην πιο κρίσιμη στιγμή διασπούν την ενότητα των συναδέλφων, βάζουν πλάτη στην υλοποίηση των σχεδιασμών της κυβέρνησης για την εφαρμογή της «αξιολόγησης».\nΣυντεταγμένα, συλλογικά πήγαμε ως εδώ, συλλογικά πρέπει να προχωρήσουμε. Το επόμενο διάστημα δυναμώνουμε τον αγώνα μας για όλα τα ζητήματα της εκπαίδευσης, τον αγώνα ενάντια στις συγχωνεύσεις για την κάλυψη όλων των κενών στα σχολεία, των μορφωτικών αναγκών των μαθητών μας. Παίρνουμε πρωτοβουλίες σε τοπικό επίπεδο μαζί με τους γονείς και τους μαθητές μας έτσι ώστε να μην κλείσει ούτε ένα τμήμα


Σιγή ιχθύος για την επίσκεψη της Τζολί στην Ελλάδα - Newpost.gr\nΣιγή ιχθύος για την επίσκεψη της Τζολί στην Ελλάδα - Ματαιώθηκε η επίσκεψη στη Λέσβο\nΆγνωστο παραμένει τελικά το αν η Αντζελίνα Τζολί θα επισκεφθεί την Ελλάδα, στο πλαίσιο της ανθρωπιστικής της δράσης για τους πρόσφυγες. Νωρίς το πρωί, η επίσκεψή της στη Λέσβο ματαιώθηκε, ενώ δεν επιβεβαιώνεται μέχρι στιγμής το αν θα επισκεφθεί την Ειδομένη και τα Διαβατά.\nΔημοσίευση 16 Μαρτίου 2016, 10:02 / Ανανεώθηκε 16 Μαρτίου 2016, 10:13\nΣε επικοινωνία του newpost με την Ύπατη Αρμοστεία του ΟΗΕ για τους Πρόσφυγες, επισημάνθηκε ότι μέχρι στιγμής δεν υπάρχει επίσημη ενημέρωση για την έλευση της Τζολί στη χώρα μας.\nΗ διάσημη ηθοποιός και Πρέσβειρα Καλής Θέλησης της Ύπατης Αρμοστείας του ΟΗΕ για τους Πρόσφυγες, που βρισκόταν στον Λίβανο, είχε προγραμματιστεί να επισκεφθεί τη Λέσβο χθες. Μάλιστα, είχε υποβληθεί σχετικό σχέδιο πτήσης, το οποίο ακυρώθηκε στις 6 το απόγευμα της Τρίτης. Η πτήση επανασχεδιάστηκε, με ώρα άφιξης στη Μυτιλήνη στις 9 σήμερα το πρωί.\nΣύμφωνα με ΜΜΕ της βόρειας Ελλάδας, η βραβευμένη ηθοποιός θα επισκεφθεί το απόγευμα στις 18:00 το Κέντρο Προσωρινής Φιλοξενίας στα Διαβατά, ενώ αν το επιτρέψει το πρόγραμμα της, θα επισκεφθεί και την Ειδομένη.\nΩστόσο μέχρι στιγμής, η μόνη είδηση που επιβεβαιώνεται είναι η ματαίωση της επίσκεψης της Αντζελίνα Τζολί στη Λέσβο.


Πρώτη φορά χωρίς απόμαχους πολεμιστές η επέτειος της Μάχης της Καλαμάτας - Kalamata Journal\nΤρίτη, 09 Μαϊος 2017 17:18\nΠρώτη φορά χωρίς απόμαχους πολεμιστές η επέτειος της Μάχης της Καλαμάτας\nΟ ΔΗΜΑΡΧΟΣ ΣΤΟΥΣ ΒΡΕΤΑΝΟΥΣ ΓΙΑ ΤΗΝ Ε.Ε.\nΗ φετινή επετειακή εκδήλωση για τη Μάχη της Καλαμάτας (28-29 Απρίλη 1941), που πραγματοποιήθηκε το πρωί στο μνημείο των πεσόντων συμμάχων και Ελλήνων κατά τη στρατιωτική συμπλοκή στο λιμάνι, ήταν η πρώτη χωρίς την παρουσία πολεμιστών από τις συμμαχικές δυνάμεις, ιδιαίτερα Βρετανών. Οι πολεμιστές που είναι ακόμη στη ζωή είναι πια πάρα πολύ μεγάλοι και ήταν αδύνατο να ταξιδέψουν στην Καλαμάτα. Δυστυχώς όλα αυτά τα χρόνια που οι πολεμιστές έρχονταν στην πόλη ελάχιστος ήταν ο κόσμος που προσερχόταν να τους δει και να εμπνευστεί από τα ιδανικά της ελευθερίας για τα οποία πολέμησαν… Στα ενδιαφέροντα της σημερινής επετειακής εκδήλωσης ήταν η αναφορά που έκανε ο δήμαρχος Καλαμάτας, Παναγιώτης Νίκας, ενώπιων των Βρετανών απογόνων των πολεμιστών, για την ειρηνική συνύπαρξη των λαών της Ευρώπης που υπηρετείται από την Ευρωπαϊκή Ένωση, από την οποία όμως η Βρετανία μόλις αποχώρησε…\nΤζοκ Γουοτ και Φρανκ Γκιλ κατά την περσινή επετειακή εκδήλωση για τη Μάχη της Καλαμάτας\nΗ εκδήλωση ξεκίνησε με τη γραμματέα της Αδελφότητας των Απομάχων της Ελληνικής Εκστρατείας 1940, Τζάνετ Πάρκιν, η οποία μετέφερε τους χαιρετισμούς του προέδρου της Αδελφότητας, Φρανκ Γκιλ, ο οποίος λόγω ηλικίας δεν μπόρεσε να έρθει. Είναι άνω των 95 χρόνων και είχε έρθει στην επετειακή εκδήλωση πέρσι, μαζί με τον επίσης απόμαχο Τζοκ Γουοτ, που και εκείνος δεν μπόρεσε να έρθει. Η Τζάνετ Πάρκιν σημείωσε, μεταξύ άλλων, ότι «μπορεί τα 76 χρόνια να είναι μεγάλο διάστημα, αλλά οι μνήμες από εκείνες τις σκοτεινές ημέρες του Δευτέρου Παγκοσμίου Πολέμου είναι ακόμα πολύ ζωντανές στην μνήμη των βετεράνων που επέζησαν. Και είναι σημαντικό να θυμόμαστε και εμείς εκείνα τα γεγονότα και την Ελληνική Εκστρατεία 1941. Πρέπει να διατηρήσουμε ζωντανή την μνήμη των θυσιών και να βεβαιωθούμε έτσι ότι δεν έγιναν μάταια. Όσο περισσότερος χρόνος περνάει, τόσο πιο σημαντικό είναι αυτό. Γι' αυτόν ακριβώς το λόγο είναι τόσο μεγάλη η σημασία αυτής της ετήσιας Τελετής Μνήμης και είμαστε ευγνώμονες στο Δήμο Καλαμάτας που συνεχίζει να τη διοργανώνει. Λέμε, λοιπόν, από καρδιάς ένα Ευχαριστώ σε εσάς, κύριε Δήμαρχε και στα μέλη του Δημοτικού Συμβουλίου, που διοργανώσατε, γι' άλλη μια φορά, αυτή τη σημαντική εκδήλωση».\nΧαιρετισμό του Τζοκ Γουοτ διάβασε ο Ντέιβιντ Σάντερσον, γιος του αιχμάλωτου πολέμου Έρικ Σάντερσον. Μεταξύ άλλων είπε: «Ο Τζοκ μου ζήτησε να σας μεταφέρω ότι λυπάται βαθιά που δεν μπόρεσε να είναι εδώ, μαζί μας, σήμερα. Ήθελε να ευχαριστήσει όλους εκείνους που έδωσαν τη ζωή τους γι' αυτόν, και να θυμηθεί τις θυσίες του ελληνικού λαού και των συναδέλφων του στο στρατό, κατά τη διάρκεια του 2ου Παγκοσμίου Πολέμου. Η θυσία τόσων πολλών διασφάλισε την επιβίωση των υπολοίπων και θα πρέπει να τους θυμόμαστε πάντα».\nΑπό την πλευρά του ο δήμαρχος Καλαμάτας, Παναγιώτης Νίκας, ευχαρίστησε τον Νίκο Ζερβή, που όλα αυτά τα χρόνια μεριμνά για τη διοργάνωση της επετειακής εκδήλωσης, ενώ σημείωσε: «Αγαπητοί απόγονοι των απομάχων, καλώς ήλθατε στην Καλαμάτα! Να ξέρετε ότι ο Δήμος Καλαμάτας, όσα χρόνια κι αν περάσουν, θα οργανώνει και θα τιμά αυτή την εκδήλωση, μία εκδήλωση που αναφέρεται σε αγώνα για την ελευθερία, την ανεξαρτησία και τη δημοκρατία. Πέρασαν 76 χρόνια από τη μεγάλη μάχη της Καλαμάτας, όπου αδελφωμένοι έδωσαν τον αγώνα Βρετανοί, Αυστραλοί, Νεοζηλανδοί, Σέρβοι, Έλληνες, Κύπριοι, οι λαοί που αγωνίστηκαν για την Ελευθερία.\nΠερικλής Μαντάς, Παναγιώτης Νίκας, Δημήτρης Φαββατάς, Μανώλης Μάκαρης\nΕίμαστε υπερήφανοι γιατί η πατρίδα μας, η Ελλάδα και στους δύο Παγκοσμίους Πολέμους συντάχθηκε με τις δυνάμεις εκείνες της Ελευθερίας, της Δημοκρατίας, των Ανθρώπινων Δικαιωμάτων, αυτό το οποίο επέβαλε η ιστορία και ο ελληνικός πολιτισμός. Η Ευρωπαϊκή Ένωση, που είναι ένα από τα αποτελέσματα των δύο μεγάλων Παγκοσμίων Πολέμων, ιδιαίτερα του Δευτέρου Παγκοσμίου Πολέμου, είναι μία ευκαιρία να έλθουν οι λαοί της Ευρώπης πιο κοντά και να αποφύγουμε τις μεγάλες αιματοχυσίες του 20ού αιώνα.\nΚατάθεση στεφάνου από τον αντιπεριφειάρχη Περικλή Μαντά\nΗ επετειακή εκδήλωση ολοκληρώθηκε με τη κατάθεση στεφάνων, την ανάκρουση των Εθνικών Ύμνων της Μεγάλης Βρετανίας και της Ελλάδας και τέλος με την προσφορά γεύματος στα μέλη της Αδελφότητας των Απομάχων.\nΜεταξύ άλλων παραβρέθηκαν από την Περιφέρεια Πελοποννήσου ο αντιπεριφερειάρχης Περικλής Μαντάς, ο επικεφαλής της μείζονος μειοψηφίας Μανώλης Μάκαρης, ο πρώην δήμαρχος Καλαμάτας Παναγής Κουμάντος.\nΠερισσότερα σε αυτή την κατηγορία: « Σάββατο βράδυ στον “Επιστάτη” του ΜΕΘ... Από 12 έως 16 Μαΐου το 1o Πανελλήνιο Φεστιβάλ Κουκλοθέατρου Καλαμάτας »


Λιαστός - ερυθρός γλυκός οίνος από λιάτικο με πολλαπλές χρήσεις\nΠοτά / Αλκοολούχα / Λιαστός – ερυθρός γλυκός οίνος από λιάτικο\nΤο Elixir of Life σας παρέχει το μονοποικιλιακό κρασί από λιάτικο “Λιαστός” από το οινοποιείο Silva Δασκαλάκη. Σας παρέχουμε το μοναδικό αυτό κρασί σε γυάλινη φιάλη των 500ml που αποτελεί μοναδική επιλογή και για δώρο.\nΠεριλαμβάνει 3,48€ Φ.Π.Α. ( 24% )\nΤο μονοποικιλιακό κρασί Λιαστός από λιάτικο είναι ένας ερυθρός γλυκός οίνος και τέλειο απεριτίφ αλλά και μια μοναδική επιλογή για μετά το γεύμα. Αυτός ο ερυθρός γλυκός οίνος παράγεται από το οινοποιείο Silva Δασκαλάκη που βρίσκεται στη Σίβα, ένα μικρό χωριό στο Δήμο Ηρακλείου.\nΤο λιάσιμο των σταφυλιών γίνεται για 6-8 ημέρες και επιλέγεται ένας μοναδικός τρόπος οινοποίησης. Επίσης η επιλογή του βαρελιού και η παραμονή του κρασιού για 7 χρόνια σε αμερικάνικα και γαλλικά βαρέλια του προσδίδουν μια πλήρη γεύση με χαρακτηριστικά αρώματα σταφίδας, βανίλιας που ακολουθούνται από αρώματα καραμέλας και σοκολάτας. Το λιάτικο όπως όλες οι ερυθρές ποικιλίες που διαθέτουν λεπτή φλούδα, είναι ιδιαίτερα απαιτητικό στην καλλιέργεια και ευαίσθητο στις καιρικές συνθήκες. Οταν όμως οι στρεμματικές αποδόσεις κρατηθούν χαμηλά και τα σταφύλια ωριμάσουν σωστά στα τέλη Ιουλίου (εξ ου και το όνομά του) το λιάτικο αποζημιώνει για αυτό. Παρέχει λεπτότητα, ένα μαλακό χαρακτήρα και μοναδικά αρώματα αποξηραμένων φρούτων, βοτάνων και λουλουδιών.\nΤα ζάχαρα του κρασιού βρίσκονται σε άριστη ισορροπία με την οξύτητα για ένα ευχάριστο τελείωμα με μακρά επίγευση. Ο οίνος αυτός συνοδεύει γλυκά με μαύρη σοκολάτα και φουντούκι, τάρτες φρούτων, παγωτό και ξηρούς καρπούς.\nΧρυσό μετάλλιο: Λιαστός 2009\nΑσημένιο μετάλλιο: Λιαστός Ερυθρό 2007\nΣας παρέχουμε το λιάτικο μονοποικιλιακό κρασί Λιαστός του Silva wines σε γυάλινη φιάλη των 500ml.\nΜονοποικιλιακό λιάτικο σταφύλι


4€ για Είσοδο 1 Ατόμου στο μαγικό Εργαστήρι Σοκολάτας στον Μύλο!\n4€ για Είσοδο 1 Ατόμου στο εντυπωσιακό Εργαστήρι Σοκολάτας, την πιο... γλυκιά διαδραστική εμπειρία για Παιδιά, στον Μύλο, κάθε Σαββατοκύριακο, από Σάββατο 22 Φεβρουαρίου!\nΤα παιδιά φτιάχνουν τη δική τους σοκολάτα, συμμετέχουν στην Παράσταση «Αστερόσκονη στη Σοκολάτα» και... βουτάνε σε έναν μαγικό κόσμο από σοκολατένιους δεινοσαύρους, πραλίνα και ζαχαρωτά!\n4€ για Είσοδο 1 Ατόμου στο Εργαστήρι Σοκολάτας, στον Μύλο!\n* Στην τιμή συμπεριλαμβάνεται και η σοκολάτα που παράγει το κάθε παιδί!\n* Επίσης περιλαμβάνονται (προαιρετικά): η επίσκεψη στο βαγόνι του Orient Express και η ξενάγηση στον Πύργο των Μύθων!\n- Διάρκεια Εργαστηρίου: 1 ώρα και 15 λεπτά\nΩράριο Παραστάσεων-Εργαστηρίου: Σάββατο 17:00 | Κυριακή 12:00\nΠολυχώρος Τέχνης και Πολιτισμού «Μύλος» (Ανδρέου Γεωργίου 56, περιοχή Σφαγεία)\nΙσχύει για Κάθε Σάββατο ή Κυριακή από Σάββατο 22 Φεβρουαρίου έως Κυριακή 31 Μαΐου\n* Επιλέγετε την ημερομηνία που θέλετε πατώντας πάνω στο «ΑΓΟΡΑΣΕ ΤΟ».\nΈνα μαγικό «Εργαστήρι Σοκολάτας» δημιουργήθηκε εδώ με σκοπό να αποτελέσει τον παράδεισο των παιδιών! Ο «Μύλος» καλωσορίζοντας τη νέα χρονιά, ντύνεται σοκολατένιος και προσκαλεί όλα τα παιδιά να συμμετέχουν στην ζαχαροπλαστική εμπειρία, να μάθουν, να διαβάσουν και να παίξουν μέσα από το παραμύθι “Αστερόσκονη στη Σοκολάτα” που έγραψε ο σοκολατοποιός Γιώργος Ζαρζώνης.\n* Ακόμη, στην παραπάνω δραστηριότητα, συμπεριλαμβάνεται και η δυνατότητα όλων των παιδιών να ξεναγηθούν στον «Πύργο των Μύθων», μία έκθεση εικαστικών που καλύπτει μεγάλες ιστορικές ενότητες. Καλλιτεχνικά δημιουργήματα που περνούν από την αρχαιότητα, το Βυζάντιο, τους Βίκινγκς κ.ο.κ., φτάνουμε στο σήμερα από Δύση και Ανατολή…\nΕργαστήρι Σοκολάτας - Μύλος\nΛειτουργεί καθημερινά για σχολεία από 17 Φεβρουαρίου!\n- Ισχύει για κάθε Σάββατο και Κυριακή από Σάββατο 22 Φεβρουαρίου έως Κυριακή 31 Μαΐου - Επιλέγετε την ημερομηνία που θέλετε πατώντας πάνω στο «ΑΓΟΡΑΣΕ ΤΟ».\n-Ωράριο Παραστάσεων-Εργαστηρίου: Σάββατο 17:00 | Κυριακή 12:00\n- Το εισιτήριο αφορά μόνο παιδιά.\n- Απαραίτητη η επίδειξη του κωδικού του κουπονιού σε κινητό ή εκτυπωμένο, στο ταμείο του χώρου έως 30 λεπτά πριν την έναρξη της παράστασης.\nΟ αγαπημένος πολυχώρος πολιτισμού της Θεσσαλονίκης, Μύλος, προσφέρει στο κοινό του μία συνολική ψυχαγωγική εμπειρία σε κάθε σας επίσκεψη!\nΠλέον, στον Πολυχώρο του Μύλου μπορείτε να δείτε εξαιρετικές παραγωγές παιδικών θεατρικών παραστάσεων, σε έναν υπέροχο ανανεωμένο χώρο!\n2310 551836 & 2310 541806\nΣάββατο 11 Απριλίου (17:00-20:30): Είσοδος 1 Ατόμου στο Εργαστήρι Σοκολάτας, στον Μύλο!\nΚυριακή 12 Απριλίου (12:00-14:00): Είσοδος 1 Ατόμου στο Εργαστήρι Σοκολάτας, στον Μύλο!\nΣάββατο 18 Απριλίου (17:00-20:30): Είσοδος 1 Ατόμου στο Εργαστήρι Σοκολάτας, στον Μύλο!\nΚυριακή 19 Απριλίου (12:00-14:00): Είσοδος 1 Ατόμου στο Εργαστήρι Σοκολάτας, στον Μύλο!\nΣάββατο 25 Απριλίου (17:00-20:30): Είσοδος 1 Ατόμου στο Εργαστήρι Σοκολάτας, στον Μύλο!\nΚυριακή 26 Απριλίου (12:00-14:00): Είσοδος 1 Ατόμου στο Εργαστήρι Σοκολάτας, στον Μύλο!\nΣάββατο 2 Μαΐου (17:00-20:30): Είσοδος 1 Ατόμου στο Εργαστήρι Σοκολάτας, στον Μύλο!\nΚυριακή 3 Μαΐου (12:00-14:00): Είσοδος 1 Ατόμου στο Εργαστήρι Σοκολάτας, στον Μύλο!\nΣάββατο 9 Μαΐου (17:00-20:30): Είσοδος 1 Ατόμου στο Εργαστήρι Σοκολάτας, στον Μύλο!\nΚυριακή 10 Μαΐου (12:00-14:00): Είσοδος 1 Ατόμου στο Εργαστήρι Σοκολάτας, στον Μύλο!\nΣάββατο 16 Μαΐου (17:00-20:30): Είσοδος 1 Ατόμου στο Εργαστήρι Σοκολάτας, στον Μύλο!\nΚυριακή 17 Μαΐου (12:00-14:00): Είσοδος 1 Ατόμου στο Εργαστήρι Σοκολάτας, στον Μύλο!\nΣάββατο 23 Μαΐου (17:00-20:30): Είσοδος 1 Ατόμου στο Εργαστήρι Σοκολάτας, στον Μύλο!\nΚυριακή 24 Μαΐου (12:00-14:00): Είσοδος 1 Ατόμου στο Εργαστήρι Σοκολάτας, στον Μύλο!\nΣάββατο 30 Μαΐου (17:00-20:30): Είσοδος 1 Ατόμου στο Εργαστήρι Σοκολάτας, στον Μύλο!\nΚυριακή 31 Μαΐου (12:00-14:00): Είσοδος 1 Ατόμου στο Εργαστήρι Σοκολάτας, στον Μύλο!\nΣάββατο 22 Φεβρουαρίου (17:00-20:30): Είσοδος 1 Ατόμου στο Εργαστήρι Σοκολάτας, στον Μύλο!\nΚυριακή 23 Φεβρουαρίου (12:00-14:00): Είσοδος 1 Ατόμου στο Εργαστήρι Σοκολάτας, στον Μύλο!\nΣάββατο 29 Φεβρουαρίου (17:00-20:30): Είσοδος 1 Ατόμου στο Εργαστήρι Σοκολάτας, στον Μύλο!\nΚυριακή 1 Μαρτίου (12:00-14:00): Είσοδος 1 Ατόμου στο Εργαστήρι Σοκολάτας, στον Μύλο!\nΣάββατο 7 Μαρτίου (17:00-20:30): Είσοδος 1 Ατόμου στο Εργαστήρι Σοκολάτας, στον Μύλο!\nΚυριακή 8 Μαρτίου (12:00-14:00): Είσοδος 1 Ατόμου στο Εργαστήρι Σοκολάτας, στον Μύλο!\nΣάββατο 14 Μαρτίου (17:00-20:30): Είσοδος 1 Ατόμου στο Εργαστήρι Σοκολάτας, στον Μύλο!\nΚυριακή 15 Μαρτίου (12:00-14:00): Είσοδος 1 Ατόμου στο Εργαστήρι Σοκολάτας, στον Μύλο!\nΣάββατο 21 Μαρτίου (17:00-20:30): Είσοδος 1 Ατόμου στο Εργαστήρι Σοκολάτας, στον Μύλο!\nΚυριακή 22 Μαρτίου (12:00-14:00): Είσοδος 1 Ατόμου στο Εργαστήρι Σοκολάτας, στον Μύλο!\nΣάββατο 28 Μαρτίου (17:00-20:30): Είσοδος 1 Ατόμου στο Εργαστήρι Σοκολάτας, στον Μύλο!\nΚυριακή 29 Μαρτίου (12:00-14:00): Είσοδος 1 Ατόμου στο Εργαστήρι Σοκολάτας, στον Μύλο!\nΣάββατο 4 Απριλίου (17:00-20:30): Είσοδος 1 Ατόμου στο Εργαστήρι Σοκολάτας, στον Μύλο!\nΚυριακή 5 Απριλίου (12:00-14:00): Είσοδος 1 Ατόμου στο Εργαστήρι Σοκολάτας, στον Μύλο!


Δύναμη της ΑΕ Μυκόνου η Κ-17 που συνεχίζει τις προπονήσεις [vid-pics] - Sportcyclades.gr\nΟι Καλόγερας, Μπουρντένης, Κατσικαλάκης, Μπαϊρακτάρης, Σπαχίγια, Γκέζος, Λούλα και άλλα παιδιά, είτε πήραν χρόνο συμμετοχής, είτε συμμετείχαν στις προπονήσεις και στις αποστολές της ομάδας, κερδίζοντας πολλές εμπειρίες που θα αποτελέσουν όπλα στην φαρέτρα τους για την μετέπειτα πορεία τους στο ποδόσφαιρο.\nΟι εν λόγο αθλητές ανήκουν στην Κ-17 που συνεχίζουν κανονικά τις προπονήσεις, οι οποίες διεξαγόταν παράλληλα με την ανδρική, καθώς όλοι οι ποδοσφαιριστές ανήκουν στο ρόστερ της Γ΄Εθνικής.\nΟ Μάκης Πούλος και οι ποδοσφαιριστές του, δουλεύουν εντατικά και όπως όλα δείχνουν η ομάδα θα έχει την ευκαιρία αν συμμετάσχει στο τουρνουά της ΕΠΣ Κυκλάδων.\nΑυτά τα παιδιά που αποτελούν την φυσική συνέχεια του αγωνιστικού τμήματος της ανδρικής ομάδας, δηλώνουν το παρών και αναμένουν την δική τους ευκαιρία για να δείξουν τι μπορούν να καταφέρουν!\nΤο sportcyclades.gr παρακολούθησε τη σημερινή προπόνηση. Δείτε βίντεο και φωτογραφίες:\nΠροπόνηση Κ-17 ΑΕ Μυκόνου\nΔημοσιεύτηκε από Spiros Makaris στις Τρίτη, 8 Ιουνίου 2021\nΠερισσότερα σε αυτή την κατηγορία: « Επανέναρξη των προπονήσεων στην ακαδημία του Αίαντα Σύρου Ποδοσφαιρικό camp από τον ΑΣ Ίου »


Από Μέρα σε Μέρα 06-09-2007 | Ισχυρό ΚΚΕ!!!\nΑπό Μέρα σε Μέρα 06-09-2007\n6 Σεπτεμβρίου, 2007 — Ισχυρό ΚΚΕ\nΗ ακολουθούμενη αντιαγροτική – αντιλαϊκή ευρω-πολιτική των κυβερνήσεων της ΝΔ και του ΠΑΣΟΚ στον αγροτοδιατροφικό κλάδο είχε ως αποτέλεσμα τη δραστική μείωση των αγροτικών τιμών και του αγροτικού εισοδήματος, την κατακόρυφη αύξηση των κερδών των εμποροβιομηχάνων, το άνοιγμα της ψαλίδας ανάμεσα στις τιμές παραγωγού και καταναλωτή και τη δημιουργία ισχυρών μονοπωλίων.\nΣύμφωνα με τα σχετικά στοιχεία, στην περίοδο 2000-2005 με κυβερνήσεις των ΠΑΣΟΚ και ΝΔ το πραγματικό αγροτικό εισόδημα μειώθηκε κατά 17,9%. Ενώ την περίοδο 2000-2004, σύμφωνα με τους επίσημους ισολογισμούς των τεσσάρων μεγαλύτερων ιδιωτικών γαλακτοβιομηχανιών που μονοπωλούν τον κλάδο, τα καθαρά ονομαστικά τους κέρδη αυξήθηκαν κατά 138,6%. Την περίοδο 2000-2004 η ονομαστική αύξηση στα διάφορα είδη γάλακτος που πήραν οι κτηνοτρόφοι ήταν 2,5 έως 5 φορές μικρότερη του επίσημου πληθωρισμού, ενώ την ίδια περίοδο η αύξηση των καθαρών ονομαστικών κερδών των μεγαλύτερων γαλακτοβιομηχανιών ήταν 8 φορές μεγαλύτερη από τον πληθωρισμό. Αυτές οι αυξήσεις έγιναν όπως φαίνεται «νόμιμα» και σε γνώση της Επιτροπής Ανταγωνισμού. Βέβαια, το αποτέλεσμα ήταν η τιμή του καταναλωτή στο αγελαδινό γάλα να είναι 3,5 φορές μεγαλύτερη από την τιμή του κτηνοτρόφου. Κι αυτό δεν είναι το μόνο παράδειγμα.\nΜπορούν να τ’ ανεχθούν όλα αυτά οι μικρομεσαίοι αγροτοκτηνοτρόφοι και τα λαϊκά στρώματα και να μην καταδικάσουν την πολιτική που στηρίζει προκλητικά τους μεγαλοβιομηχάνους και τις πολυεθνικές και όχι την αγροτιά και την εργατιά;\nΟταν ο Γ. Βουλγαράκης «εμπνέεται»…\nΕνα CD με επιλεγμένες δημιουργίες του Μάνου Χατζιδάκι περιλαμβάνει η προεκλογική εκστρατεία του υπουργού Πολιτισμού, Γ. Βουλγαράκη. Στο εξώφυλλο διαβάζουμε «Γιώργος Βουλγαράκης, Σταθερά μαζί, δυνατά για την Ελλάδα» και μέσα, εκτός από το CD, βρίσκουμε και ένα μικρό οχτασέλιδο ενδεικτικό πολιτικό βιογραφικό συνοδευόμενο από φωτογραφίες του.\nΣτη λιτή επιστολή που συνοδεύει το CD διαβάζουμε μεταξύ άλλων, ότι «σ’ αυτές τις δύσκολες στιγμές που περνά η χώρα μας, μου έρχεται στο νου η φράση του Μάνου Χατζιδάκι (σ.σ. στο κείμενο αναφέρεται ως «Χατζηδάκης» με «η») ότι «η Πολιτική θα πρέπει να αντλεί από την Τέχνη για να μην χάνει την έμπνευσή της, τη δύναμή της και κυρίως τον ουμανιστικό της χαρακτήρα»».\nΑς δούμε πώς «εμπνεύστηκε» από την Τέχνη του Χατζιδάκι ο Γ. Βουλγαράκης, ως υπουργός Πολιτισμού, όταν, σχετικά πρόσφατα, αναφερόμενος σε μια σειρά σημαντικές ορχήστρες, μεταξύ αυτών και η «Ορχήστρα των Χρωμάτων» που ίδρυσε ο Μάνος Χατζιδάκις (και που κόντεψε να βάλει «λουκέτο» λόγω έλλειψης χρημάτων) έλεγε τα εξής: «Πώς μπορείς να χρηματοδοτείς ορχήστρες με 1,5 εκατομμύριο ευρώ το χρόνο και αυτές να έχουν έσοδα 54 χιλ. ευρώ ετησίως; Ποιον αφορά η δουλιά τους;»…\nΣυμπέρασμα: Η τέχνη είναι χρήσιμη στο κατεστημένο, στο βαθμό που μπορεί να επηρεάσει εν δυνάμει ψηφοφόρους, και «βαρίδι» όταν χρειάζεται στήριξη για πολιτιστική προσφορά στο λαό.\nΕκμετάλλευση της τραγωδίας\nΗ χορήγηση βοήθειας στους πυρόπληκτους και η στήριξή τους ώστε να ορθοποδήσουν και οικονομικά είναι «ένα το κρατούμενο». Σπεύδουν όμως ορισμένοι να «αξιοποιήσουν» την τραγική συγκυρία για να εξυπηρετήσουν σκοπούς που ξεπερνούν τα όσα επιβάλλεται να γίνουν για την αποκατάσταση των ζημιών και των απωλειών.\nΤο Ξενοδοχειακό Επιμελητήριο Ελλάδας, έχει καταθέσει μια δέσμη προτάσεων που πάνε πολύ μακρύτερα από τη στήριξη των ξενοδοχειακών μονάδων που έχουν πληγεί άμεσα ή έμμεσα στις πυρόπληκτες περιοχές. Οι προτάσεις τους αφορούν και μονάδες που απέχουν από τα σημεία της καταστροφής και υπερβαίνουν τις απώλειες εισοδήματος από τις αναχωρήσεις τουριστών, τις οποίες υπέστησαν και αυτές. Δάνεια, διαγραφές χρεών και υποχρεώσεων προς το κράτος, επιδοτήσεις και ευνοϊκή αντιμετώπιση κατ’ εξαίρεση, είναι μερικές από αυτές, καθώς και σημαντική αύξηση των κονδυλίων για διαφημιστική προβολή.\nΚάποιες πρώτες κινήσεις για την προβολή κυρίως και την οικονομική ενίσχυση βρίσκονται στο δρόμο της μελέτης ή και της υλοποίησης, όπως αναφέρθηκε από εκπρόσωπο του ΕΟΤ, χτες σε σύσκεψη στη Σπάρτη. Αλλά να ληφθούν μέτρα που ευνοούν μεγαλύτερες μονάδες ή επιχειρήσεις που μπορεί να θέλουν να επεκταθούν στην περιοχή, και όλα αυτά στο όνομα της καταστροφής, είναι κάτι διαφορετικό…\nΑπό την τρώγλη στην ποντικοπαγίδα\nΠριν πέντε χρόνια έκαναν μάθημα σε τρώγλες, σε υπόγεια. Με την έναρξη της νέας σχολικής χρονιάς θα κάνουν μάθημα σε κοντέινερ. Οι αρμόδιες αρχές, τους έκαναν τελικά τη… χάρη: Θα βλέπουν το φως της ημέρας. Είναι οι πιτσιρικάδες που ζουν στις εργατικές κατοικίες του Αργοστολίου, στην Κεφαλονιά. Εξάχρονα, εφτάχρονα παιδιά, μαθητές του 5ου Δημοτικού Σχολείου Αργοστολίου, που μαθαίνουν από τα γεννοφάσκια τους ότι γι’ αυτούς το σχολείο θα είναι υπόγειο και κοντέινερ, τρώγλη και ποντικοπαγίδα. Παρά τις επανειλημμένες υποσχέσεις. Την Παρασκευή, γονείς, μαθητές και δάσκαλοι κατεβαίνουν στους δρόμους του Αργοστολίου.\nΝΑΙ, ΕΝΤΑΞΕΙ. Θα γίνει το περίφημο «ντιμπέιτ» (αφού έτσι τους αρέσει να το ονομάζουν) των πολιτικών αρχηγών. Με διακαναλική κάλυψη, με στιλίστες, διαφημιστικές εταιρείες, επικοινωνιολόγους, στατιστικολόγους και όλα τα συναφή επαγγέλματα, να φροντίζουν για την «καλή εμφάνιση» των «καταλληλότερων» της ΝΔ και του ΠΑΣΟΚ.Είναι κι αυτό βλέπετε μια …κατάκτηση της δημοκρατίας μας. Μας «επιτρέπουν» να συγκρίνουμε «αντικειμενικά» τις θέσεις των πολιτικών κομμάτων ώστε να μπορούμε να πάμε ενημερωμένοι στις κάλπες. Και βέβαια ποιο καλύτερο μέρος θα μπορούσε να υπάρξει, για να σκεφτούμε, από τον καναπέ μας, μπροστά σε μια τηλεόραση!\nΠολύ θα ήθελαν ακόμα και …να ψηφίζουμε από την ίδια θέση και μην ξαφνιαστείτε αν στο – όχι και τόσο – μακρινό μέλλον φροντίσουν να συμβεί κι αυτό.\nΕτσι λοιπόν εμείς κάπου πίσω από τα στημένα χαμόγελα, τα μακιγιάζ, τη σκηνοθεσία, τον φωτισμό, τις «έξυπνες» ερωτήσεις, τα 90 δευτερόλεπτα των απαντήσεων, οφείλουμε να ανακαλύψουμε την πολιτική ουσία του πράγματος.\nΓιατί; Γιατί οι κυρίαρχες πολιτικές θέλουν να το κάνουμε έτσι και όχι με τον απλούστερο και λογικότερο τρόπο: Μέσα από την πραγματικότητα, μέσα από την αληθινή ζωή μας και τις εξίσου αληθινές εμπειρίες μας.\nΛες και δε γνωρίζουμε τις θέσεις (και κυρίως τις πράξεις) των κομμάτων όταν ψωνίζουμε, όταν περπατάμε στο δρόμο, όταν σπουδάζουμε, όταν μας συμβεί κάτι κακό, ή ακόμη περισσότερο όταν διεκδικούμε αυτά που δικαιούμαστε. Σ’ αυτή την περίπτωση τις βλέπουμε άλλωστε πιο ξεκάθαρα από κάθε άλλη φορά!\nΤην ύβρη ότι το ΚΚΕ «είναι το αυτιστικό κόμμα στην πολιτική ζωή του τόπου» εξαπέλυσε από το ραδιόφωνο της ΝΕΤ για άλλη μια φορά προχτές ο Δ. Χατζησωκράτης του ΣΥΝ. Μάλιστα, αυτή τη φορά την επέκτεινε με τη φράση «… που εντοπίζεται κλινικά». Δε θα καταπιαστούμε με απαίτηση πολιτικού λόγου και επιπέδου αντιπαράθεσης. Σιγά μην είχαμε τέτοιες αυταπάτες. Αλλά με δεδομένο, όπως παραδέχτηκε και ο ίδιος στη συνέντευξή του, ότι είναι αυτός που «μονότονα επαναλαμβάνει» αυτή τη φράση τουλάχιστον από τις προηγούμενες εκλογές μέχρι σήμερα, μήπως θα ‘πρεπε να ψαχτεί ο ίδιος; Τόσο κόλλημα, μάλλον χρειάζεται «κλινική παρακολούθηση». Και κάτι ακόμη. Φαίνεται πως το θράσος των ηγετών του ΣΥΝ είναι απύθμενο, όταν επιμένουν να προβάλλουν πολιτική «ενότητας και με το ΚΚΕ», όταν την ίδια στιγμή το αποκαλούν «αυτιστικό». Πολύ περισσότερο να καμώνονται τους θιγμένους από την κριτική του ΚΚΕ στις θέσεις του ΣΥΝ και την άποψη ότι η ψήφος των εργαζομένων σ’ αυτό το κόμμα δεν έχει τίποτα να τους ωφελήσει. Αλήθεια τι άλλο μπορεί να είναι η ψήφος σ’ ένα κόμμα που η πολιτική του αντιπαράθεση είναι του επιπέδου «αυτιστικό κόμμα»; Μετά και απ’ αυτό οι εργαζόμενοι μπορούν να βγάλουν τα συμπεράσματά τους για τον ΣΥΝ. Και πάντως η ψήφος σ’ αυτό το κόμμα πάει χαμένη.\nΠρώτα «το δίκιο των Βρυξελλών»\nΕνοχλημένη εμφανίστηκε, διά στόματος εκπροσώπου της, η κυβέρνηση για το ότι το ψήφισμα του Ευρωκοινοβουλίου, μεταξύ άλλων, ζητά την απόσυρση της τροπολογίας του άρθρου 24. «Είναι αδιανόητο για τα κράτη – μέλη να παρεμβαίνει η μία χώρα στο εσωτερικό της άλλης σε τέτοιο βαθμό, θα έλεγα βάναυσο, ώστε να καθορίζει τον καταστατικό χάρτη μιας χώρας», δήλωσε δήθεν αγανακτισμένος ο Θ. Ρουσόπουλος. Ας συγκρατήσει την όψιμη «οργή» του ο κυβερνητικός εκπρόσωπος. Μόλις πριν από λίγους μήνες στην αναθεώρηση του Συντάγματος η ΝΔ πρότεινε -και το ΠΑΣΟΚ συμφώνησε – την τροποποίηση του άρθρου 28 ώστε οι οδηγίες και οι αποφάσεις των Βρυξελλών να γίνονται σχεδόν αυτόματα τμήμα του «εθνικού δικαίου», πλειοδοτώντας στην εκχώρηση κυριαρχικών δικαιωμάτων στα υπερεθνικά όργανα. Επίσης, ασφαλώς θα θυμάται ότι η κυβέρνηση είχε σπεύσει να συμμορφωθεί απόλυτα με τις οδηγίες της Κομισιόν στο νόμο για το «βασικό μέτοχο», αναγνωρίζοντας την υπεροχή του κοινοτικού δικαίου έναντι του ελληνικού Συντάγματος. Πάντως, η κυβέρνηση δεν έχει τίποτα να φοβάται από την ΕΕ σε ό,τι αφορά στην προστασία των δασών. Η Κομισιόν δεν ήταν ούτε θα είναι ποτέ φύλακας -άγγελος των δασών. Θεματοφύλακας των πολυεθνικών είναι. Αρα…\nΑκόμη και τώρα που η μισή σχεδόν Ελλάδα παραδόθηκε στις φλόγες των εμπρηστών, οι εκπρόσωποι του ΛΑ.Ο.Σ. δε φροντίζουν να κρύψουν τις εκλεκτικές τους συγγένειες με όσους επιδιώκουν να αποχαρακτηρίσουν και να λεηλατήσουν το δασικό πλούτο της χώρας, ούτε να αποστασιοποιηθούν από την πολιτική της ΝΔ και του ΠΑΣΟΚ που τους διευκολύνει σ’ αυτήν την ανελέητη επιχείρηση κερδοσκοπίας.\nΓια παράδειγμα, σε προχτεσινή τηλεοπτική εκπομπή ο γνωστός υποψήφιος βουλευτής του Μάκης Βορίδης, απευθυνόμενος στον εκπρόσωπο του ΚΚΕ έθεσε το – υποκριτικότατο – ερώτημα: Λέτε να σταματήσει η αναθεώρηση του άρθρου 24 του Συντάγματος. Και τι έγινε, λοιπόν, τόσα χρόνια που υπάρχει το συγκεκριμένο άρθρο, σώθηκαν τα δάση;\nΦυσικά και δε σώθηκαν. Οχι βέβαια επειδή υπάρχει το άρθρο 24, αλλά ακριβώς γιατί δεν εφαρμόστηκαν ποτέ οι διατάξεις του και επειδή φρόντισαν οι κυβερνήσεις της ΝΔ και του ΠΑΣΟΚ, με νόμους και ρυθμίσεις να το παρακάμψουν. Μήπως ξεχνά ο Μ. Βορίδης ότι το άρθρο 24 προέβλεπε τη σύνταξη Δασολογίου, που 32 χρόνια μετά ακόμη δεν ξεκίνησε; Οτι με νόμους του 1997 επί ΝΔ και του 1987 επί ΠΑΣΟΚ, εκατομμύρια στρέμματα δασικών εκτάσεων βαφτίστηκαν «χορτολίβαδα» και «βοσκοτόπια» για να αποχαρακτηριστούν. Οτι με το «κόλπο» της εξαίρεσης από την υποχρεωτική συνταγματική επιταγή της αναδάσωσης τσιμεντώθηκαν καμένα δάση στην Πεντέλη και αλλού;\nΑς σταματήσουν λοιπόν τις ψηφοθηρικές κουτοπονηριές και ας απαντήσουν στον ελληνικό λαό: Είναι υπέρ της προστασίας των δασών ή υπέρ της εμπορευματοποίησής τους;\nΣΥΝ ενάντια στην … αφισορύπανση\nΤα μέλη του ΣΥΝ στη διακομματική επιτροπή του Δήμου Θηβαίων, στράφηκαν ενάντια στο ΚΚΕ και στην τάχα… αφισορύπανση που προκαλεί προεκλογικά. Μαζί με τους εκπροσώπους της ΝΔ, του ΠΑΣΟΚ και λοιπών δυνάμεων ψήφισαν κατά της αφισοκόλλησης, της ανάρτησης πανό και άλλων τέτοιων «ξεπερασμένων» μεθόδων που χρησιμοποιεί το ΚΚΕ. Βέβαια, η εμπορική διαψηφιακή και πανηγυριτζήδικη αφίσα έχει κατακλύσει την πόλη της Θήβας, αλλά αυτή δεν είναι… ΚΚΕ.\nΑναρτήθηκε στις πολιτικά σχόλια, Εκλογές 2007, ΚΚΕ, ΛΑ.Ο.Σ, Πολιτική Κοροϊδια ΝΔ-ΠΑΣΟΚ, ΣΥΝ. Δεν επιτρέπεται σχολιασμός στο Από Μέρα σε Μέρα 06-09-2007\n« Φοβούνται τη λαϊκή δύναμη\nΝΔ – ΠΑΣΟΚ ίδια γεύση… Για τις αγροτικές συντάξεις »


Τα Σκόπια από μια κλωστή… | NewsNowgr.com\nΤα Σκόπια από μια κλωστή…\nΑυξάνεται ο κίνδυνος μιας έκρηξης μεταξύ Σλάβων και Αλβανών\nΜΠΑΜΠΗΣ Γ. ΠΑΠΑΪΩΑΝΝΟΥ*\nΤα γεγονότα εθνοτικής βίας των τελευταίων μηνών ανάμεσα στην Σλαβική και την Αλβανική κοινότητα στην Πρώην Γιουγκοσλαβική Δημοκρατία της Μακεδονίας (Π.Γ.Δ.Μ.) φέρνουν στις μνήμες των περισσοτέρων την σύρραξη του 2001 ανάμεσα στις δύο πιο ισχυρές κοινότητες της γειτονικής χώρας. Οι μνήμες είναι νωπές, ακόμα και στους νέους, που το τελευταίο διάστημα βρέθηκαν στο επίκεντρο της επικαιρότητας και της κριτικής.\nΤα γεγονότα βίας διαδέχονται το ένα το άλλο. Και κατά έναν παράξενο τρόπο μεταδίδονται από πόλη σε πόλη και από γειτονιά σε γειτονιά. Κοινός παρονομαστής, η διαμάχη ανάμεσα στη Σλαβική και την Αλβανική κοινότητα ή με άλλους όρους, η διαμάχη ανάμεσα στη χριστιανική και τη μουσουλμανική κοινότητα της χώρας. Το αίσθημα ανασφάλειας για τους πολίτες είναι εμφανές. Η αστυνομοκρατία, ειδικά στην πρωτεύουσα μετά και την απόφαση για παρουσία ένστολων αστυνομικών στα μέσα μαζικής μεταφοράς έχει αντίθετα αποτελέσματα από τον αρχικό κυβερνητικό σχεδιασμό.\nΔιαβάστε περισσότερα Ας δούμε όμως τα γεγονότα και ας προσπαθήσουμε να βγάλουμε κάποια ψύχραιμα συμπεράσματα. Το 2012 ξεκίνησε με μια σειρά από αρνητικά συμβάντα που φέρνουν στα όριά της τόσο την κοινωνική συνοχή και ειρήνη όσο και το πολιτικό και ουσιαστικό μέλλον της Π.Γ.Δ.Μ. Τα αρχικά επεισόδια ανάμεσα σε νεαρούς οπαδούς ποδοσφαιρικών ομάδων ή τους υπέρμαχους της απόφασης της κυβέρνησης για τη δημιουργία χριστιανικής εκκλησίας στο κάστρο της πόλης που βρίσκεται στο μουσουλμανικό μέρος της πρωτεύουσας, δεν άργησαν να πάρουν άλλες διαστάσεις. Μετά τη δολοφονία Αλβανών από αστυνομικούς στο Γκόστιβαρ, την επίθεση νεαρών Σλάβων σε Αλβανούς σε λεωφορείο της πρωτεύουσας μέχρι την τραγική δολοφονία 5 νεαρών Σλάβων στη λίμνη Smilkovci της περιοχής Gazi Baba της πρωτεύουσας.\nΌλα τα παραπάνω αποτελούν τα κορυφαία τραγικά γεγονότα μιας καθημερινότητας που πολύ λίγο απέχει από την επίσημη αποδοχή της οριστικής διχοτόμησης που, πλέον, από κοινωνιολογικό και πολιτισμικό γεγονός παίρνει ουσιαστικές και πρακτικές διαστάσεις. Είναι προφανές πως στις ημέρες μας η οριοθέτηση των περιοχών των δύο κυρίαρχων κοινοτήτων δεν έχει μόνο διοικητικά χαρακτηριστικά. Ο «άλλος» άνθρωπος είναι πλέον ανεπιθύμητος και ο διαχωρισμός των πόλεων και της υπαίθρου αποκτά νέα δεδομένα.\nΟ πολιτικός κόσμος είναι και αυτός διαιρεμένος, με μια πρωτοφανή πολιτική διγλωσσία. Από την μια μεριά καταγγέλλει τα επεισόδια, τις επιθέσεις και τις δολοφονίες ενώ ταυτόχρονα αφήνει συνεχώς υπονοούμενα για τον αντίπαλο, ενισχύει με επιχειρήματα και κυβερνητικές πράξεις τη διαίρεση της κοινωνίας ενώ η κυβέρνηση διολισθαίνει καθημερινά στη δημιουργία ενός πλήρως αστυνομοκρατούμενου καθεστώτος που οι πολίτες και οι αναλυτές αυτόματα συγκρίνουν με την τελευταία περίοδο του καθεστώτος Μιλόσεβιτς στην Σερβία.\nΟι ξένες πρεσβείες και οι διεθνείς οργανισμοί μιλάνε ανοικτά πλέον για την ανάγκη ψυχραιμίας και αποφυγής πολιτικών συμπερασμάτων από τα συνεχή αρνητικά επεισόδια. Όμως ο πόλεμος των ανακοινώσεων, των αναλύσεων και των «αδιάσειστων στοιχείων» που η κάθε μια πλευρά παρουσιάζει περιπλέκει την κατάσταση και δε βοηθάει στην εξεύρεση λύσης. Οι ανακοινώσεις των γειτονικών χωρών είναι εξίσου ενδιαφέρουσες. Η Αλβανία ζήτησε την προστασία του αλβανόφωνου πληθυσμού, ενώ η Βουλγαρία και η Σερβία δίνουν ιδιαίτερη δημοσιότητα στα γεγονότα και τονίζουν τη συνεχή και στενή παρακολούθηση των εξελίξεων. Οι αλβανικές παραστρατιωτικές οργανώσεις της περιοχής, υπολείμματα και τμήματα του παλιού UCK, δηλώνουν την ετοιμότητα τους για δράση ώστε να προστατεύσουν τους Αλβανούς της Π.Γ.Δ.Μ.\nΤην κατάσταση περιπλέκουν δύο ακόμα γεγονότα - δεδομένα.\nΠρώτον, η επίσημη ανακοίνωση του ΝΑΤΟ πως στην επόμενη σύνοδο της συμμαχίας, τον Μάιο στο Σικάγο, δε θα συζητηθεί το εκκρεμές θέμα της εισόδου της Π.Γ.Δ.Μ. στη συμμαχία, ενώ ξεκάθαρη είναι πλέον η θέση του ΝΑΤΟ πως όσο υπάρχει η εκκρεμότητα με την Ελλάδα για το όνομα της γειτονικής χώρας δεν μπορεί να συζητήσει το θέμα της εισόδου. Η ηγεσία της Π.Γ.Δ.Μ. έχει επενδύσει πολλά στην πιθανή είσοδο στο ΝΑΤΟ και σε μια θετική απόφαση από το Σικάγο στις 20 και 21 Μαΐου και προσπαθεί να κινητοποιήσει κάθε μηχανισμό επηρεασμού και υποστήριξης που διαθέτει. Η εκτίμηση πως η είσοδος στις ευρωατλαντικές δομές θα δημιουργήσει κατάσταση σταθερότητας στη χώρα και ενίσχυσης του κύρους της κυβέρνησης και του πρωθυπουργού απομακρύνονται.\nΔεύτερον, η παρουσίαση από το κορυφαίο γερμανικό ινστιτούτο για τις διεθνείς σχέσεις, German Institute for International and Security Affairs της μελέτης του Dušan Reljić που με τίτλο «Border Changes on the Cards again in the Western Balkans» μιλάει ανοικτά πλέον για αλλαγές συνόρων στην περιοχή αυτή της πρώην Γιουγκοσλαβίας. Αναλύει ένα ιδιόρρυθμο πόκερ ανάμεσα στην Π.Γ.Δ.Μ. , το Κόσσοβο, τη Σερβία και τη δημιουργία νέων δεδομένων στην περιοχή. Δεδομένων που δε θα αφήσουν ανεπηρέαστη την Βουλγαρία και την Αλβανία, ούτε φυσικά την Ελλάδα.\nΜια άλλη παράμετρος είναι η συστηματική επαναφορά από την μεριά των αλβανικών κομμάτων, ακόμα και του συγκυβερνώντως DUI του θέματος της πλήρους εφαρμογής ή από άλλους της μη εφαρμογής ή και καταπάτησης της Συμφωνίας της Οχρίδας του 2001. Η συμφωνία - κλειδί για την κατάπαυση του πυρός θεωρείται από πολλούς νεκρή αφού ποτέ δεν εφαρμόστηκε πλήρως και η πλημμελής εφαρμογή της έγινε προς όφελος της Σλαβικής πλειοψηφίας της χώρας. Τα αλβανικά κόμματα μιλάνε πλέον ανοικτά για τη μη εφαρμογή της στην εκπαίδευση και αφήνουν αιχμές πως τα τελευταία γεγονότα εθνοτικής βίας ανάμεσα στους νέους των δύο κοινοτήτων οφείλονται στην αγανάκτηση των Αλβανών από την συνεχή καταπίεση και παραβίαση των δικαιωμάτων τους, όπως αυτά απορρέουν από την Συμφωνία της Οχρίδας. Ενδεικτικά παραθέτω μέρος της ανακοίνωσης του DPA ( Democratic Party of Albanians) που στις αρχές Μαρτίου και αμέσως μετά τα επεισόδια στα λεωφορεία των Σκοπίων αναφέρει: «Σήμερα, οι Αλβανοί μαθητές αντιμετωπίζουν έλλειψη των στοιχειωδών προϋποθέσεων για την παρακολούθηση της μαθησιακής διαδικασίας, τον ανεπαρκή αριθμό των εκπαιδευτικών. Εκατοντάδες Αλβανοί μαθητές παρακολουθούν μαθήματα στα σχολεία σε άθλιες συνθήκες, όπως είναι η περίπτωση των Lipkovo, Veles, Studenicani, Aracinovo, Bervenica, Zelino, Kumanovo, Bitola, Saraj, Debar και Resen. Πολλοί Αλβανοί μαθητές δεν έχουν το στοιχειώδες δικαίωμα να παρακολουθούν μαθήματα στη μητρική τους γλώσσα, αλλά είναι υποχρεωμένοι να τα διδάσκονται στα «μακεδονικά». Είναι επίσης υποχρεωμένοι να μαθαίνουν από τα σχολικά βιβλία την ιστορία ενός άλλου έθνους και από τα κείμενα να ταπεινώνονται και να προσβάλλονται, ενώ ολόκληρη η αλβανική ιστορία διαστρεβλώνεται».\nΓια τα ευρωπαϊκά δεδομένα είναι αρκετά παράξενο η κάθε εθνότητα της ίδιας χώρας να έχει τα δικά της σχολεία, να μην υπάρχει κοινό εκπαιδευτικό πρόγραμμα και οι νέοι των δύο κοινοτήτων να μεγαλώνουν σε ένα ανταγωνιστικό ή και εχθρικό περιβάλλον χωρίς καμιά κοινή εκπαιδευτική δράση. Αυτή, όμως, είναι μια από τις αποφάσεις της Συμφωνίας της Οχρίδας. Στο ίδιο μήκος κύματος η Ευρωπαϊκή Οικονομική και Κοινωνική Επιτροπή της Ευρωπαϊκής Ένωσης, με ανακοίνωσή της στις 20 Απριλίου «επισημαίνει το ζωτικό ρόλο της εκπαίδευσης και καλεί την κυβέρνηση να αφαιρέσει τα σχολικά βιβλία που ενισχύουν εθνικά στερεότυπα».\nΘέλοντας να δούμε τα πραγματικά γεγονότα πίσω από την επίσημη επικαιρότητα και την προφανή αδυναμία λειτουργίας ενός πολυπολιτισμικού κράτους θα πρέπει να αναζητήσουμε τους πολιτικούς σχεδιασμούς των πρωταγωνιστών. Για την κυβέρνηση, το VMRO- DPMNE και προσωπικά για τον πρωθυπουργό Νίκολα Γκρούεφσκι (Nikola Gruevski), η παραμονή στην εξουσία είναι το πρώτο ζητούμενο. Ακόμα και σήμερα, παρά τη φθορά της διακυβέρνησής του, τις καταγγελίες για σκάνδαλα, κακοδιαχείρηση και την κακή οικονομική κατάσταση της χώρας, παραμένει ο αδιαφιλονίκητος ηγέτης του πολιτικού συστήματος. Δεν αισθάνεται απειλή από την αντιπολίτευση του Μπράνκο Τσερβενκόφσκι (Branko Crvenkovski) και του SDSM ενώ τα ακριβά σχέδιά του για «αρχαιοποίηση» της καθημερινότητας με τα γνωστά αγάλματα, δρόμους και μνημεία, παρά την κριτική από ειδικούς, αρχαιολόγους, δημοσιογράφους και τον γέλωτα που μπορούν να προκαλούν αυτές οι κακόγουστες κατασκευές και παρεμβάσεις, δείχνουν να έχουν την απόλυτη αποδοχή του κόσμου ο οποίος μοιάζει απελπισμένα να ψάχνει για κοινά σημεία επαφής, επικοινωνίας και ιστορίας. Αυτό, βέβαια, αφορά την σλαβική κοινότητα της χώρας αφού η αλβανική κοινότητα αντιλαμβάνεται την κίνηση αυτή ως άλλη μια προσπάθεια επιβολής ενός ξένου μοντέλου, αυτού της ανάδειξης «μιας αρχαίας μακεδονικής ταυτότητας» του κράτους, με την οποία διαφωνούν. Η απάντησή τους είναι η ανέγερση μνημείων και συμβόλων από την αλβανική ιστορία και παράδοση, αντιγράφοντας τα πολιτισμικά και ιστορικά πρότυπα των Τιράνων. Τα αγάλματα του Σκεντέρμπεη (Skënderbeu) εμφανίζονται σαν τα μανιτάρια μετά τη βροχή και η αποξένωση των δύο κοινοτήτων μεγαλώνει ακόμα πιο πολύ.\nΑυτή ακριβώς η σιγουριά του πρωθυπουργού Γκρούεφσκι τον κάνει να ψάχνει απαντήσεις στην άλλη μεριά της σκακιέρας και να ορίζει τη δική του κόκκινη γραμμή με τους εχθρούς της χώρας. Και σε αυτή την προσπάθειά του εκτός από την Ελλάδα και την στοχοποίησή της ως μόνιμου εχθρού και υπεύθυνου για όλα τα στραβά και ανάποδα που ήρθαν και θα έρθουν, εμφανίζει σταδιακά και το δεύτερο χαρτί του. Καλλιεργεί την ιδεολογία του εσωτερικού εχθρού και στοχοποιεί την Αλβανική κοινότητα. Αναλυτές έχουν εισαγάγει για την περίπτωση της Π.Γ.Δ.Μ. τον όρο της «ελεγχόμενης αστάθειας»: της πολιτικής ενίσχυσης και ανάδειξης των εθνοτικών διαφορών ως μέσο για την απόκτηση του απόλυτου πλεονεκτήματος από αυτούς που βρίσκονται στην εξουσία και την διαχειρίζονται.\nΤα επόμενα μέτωπα στα οποία θα δοκιμαστούν οι σχέσεις όλων είναι μπροστά μας. Η πιθανή αρνητική απάντηση από το ΝΑΤΟ στις 20-21 Μαΐου θα εντείνει τις ενθελληνικές κινήσεις ενώ οι δημοτικές εκλογές του 2013 είναι το μεγάλο στοίχημα με την Αλβανική κοινότητα της χώρας. Ο αρχηγός του αλβανικού κόμματος DUI, που είναι μέρος του κυβερνητικού συνασπισμού, Αλί Αχμέτι (Ali Ahmeti), δήλωσε πριν από λίγες ημέρες ότι το κόμμα του έχει αρχίσει τις δραστηριότητες, προκειμένου να προετοιμαστεί για τις τοπικές εκλογές του 2013. «Θέλω να δω την εκλογή ενός μέλους του DUI ως Δήμαρχο στο Κίτσεβο», δήλωσε ο ίδιος. Η μεγάλη αναμέτρηση των δημοτικών εκλογών που έρχονται, δεν είναι απλά μαθηματικά για το ποιό κόμμα θα κερδίσει την πλειοψηφία στους 84 δήμους της χώρας αλλά ποιος θα βάλει προγεφυρώματα στην περιοχή του αντιπάλου. Ποιος θα μπορέσει να υψώσει τη σημαία του σε πόλη του άλλου. Σε αυτό το παράξενο παιχνίδι στρατηγικής όλα επιτρέπονται και όλοι είναι έτοιμοι να το παίξουν.\nΚαι ο κόσμος; Οι πολίτες που ασφυκτιούν από τα μέτρα και τα αποτελέσματα στην καθημερινότητά τους; Αισθάνονται εγκλωβισμένοι και ανάλογα με το επίπεδο της απελπισίας τους ψάχνουν για λύσεις. Η μεγάλη πλειοψηφία έχει χάσει πλέον την πίστη της στην πολιτική επίλυση των προβλημάτων και απελπισμένα ελπίζει σε ένα θαύμα. Την Κυριακή των Βαΐων, 10 Απριλίου στην εκκλησία του Αγίου Δημητρίου, στο κέντρο της πόλης των Σκοπίων, χιλιάδες πιστοί απ’ όλη τη χώρα πέρασαν για να προσκυνήσουν το θαύμα της ημέρας: τον αυτοκαθαρισμό των αγιογραφιών και των εικόνων της εκκλησίας. Μέγα θαύμα που όπως είπε και η επικεφαλής της κρατικής Επιτροπής για τις σχέσεις μεταξύ των θρησκευτικών κοινοτήτων στην Π.Γ.Δ.Μ., Βαλεντίνα Μποζίνοβσκα, «πρόκειται για μήνυμα από το Θεό».\nΟι πιό ψύχραιμοι πάντως ακολουθούν το σίγουρο δρόμο της φυγής ή της προετοιμασίας για φυγή. Περί τους 16.000 πολίτες της Π.Γ.Δ.Μ. σύμφωνα με τα επίσημα στοιχεία, πήραν μετά από αίτησή τους τη Βουλγαρική υπηκοότητα για να προστεθούν στους 260.000 συμπατριώτες τους που πέρασαν τις πύλες της Βουλγαρικής Πρεσβείας στα Σκόπια, υπέγραψαν πως αυτοί και οι γονείς τους είναι Βούλγαροι και έφυγαν με το πολυπόθητο Βουλγάρικο διαβατήριο που τους επιτρέπει να μετακινούνται ως πολίτες της Ευρωπαϊκής Ένωσης – πλέον- σε όλα τα κράτη μέλη χωρίς ελέγχους και προβλήματα.\nΟι πολιτικοί σχεδιασμοί της κυβέρνησης οδηγούν τη χώρα σε αδιέξοδο και τους πολίτες σε απελπισία. Η ανυπαρξία εναλλακτικών λύσεων, η αδυναμία άρθρωσης πειστικής πρότασης από την αντιπολίτευση και ο απόλυτος έλεγχος της πληροφορίας και των ΜΜΕ σε κάθε επίπεδο, δημιουργεί για τη χώρα ένα δύσκολο και ασφυκτικό περιβάλλον μέσα στο οποίο το μέλλον της καθίσταται επισφαλές. Η αποδοχή της κατάστασης αυτής όμως και η άνευ όρων παράδοση σε μια μοίρα και ένα πεπρωμένο που κάποιοι ετοιμάζουν γιατί έτσι τους βολεύει δεν μπορεί να είναι η λύση. Πολύ περισσότερο όταν μιλάμε για ένα μικρό, νέο κράτος, μόλις δύο εκατομμυρίων κατοίκων, ενός προαστίου δηλαδή μιας μεγάλης ευρωπαϊκής πόλης. Που παρά το μέγεθος του, αρνείται συστηματικά και πεισματικά να αντιγράψει και να προσαρμόσει κάποιο από τα πετυχημένα μοντέλα διοίκησης και αποτελεσματικής εφαρμογής θεσμών και διαφάνειας. Επιμένει να εφευρίσκει μοναδικά νέο-οθωμανικά μοντέλα διοίκησης, επιρρίπτοντας ταυτόχρονα την ευθύνη για οτιδήποτε γίνεται στη χώρα στους κακούς γείτονες που την περιτριγυρίζουν και θέλουν να την εξαφανίσουν από τον χάρτη.\nΑς ελπίσουμε πως τα νέα που θα μας έρθουν θα είναι καλύτερα και θα δώσουν τη δυνατότητα στους πολίτες να ελπίζουν σε ένα πραγματικό -αυτή τη φορά- θαύμα αλλαγής και ωριμότητας του πολιτικού συστήματος της χώρας.\n*Ο ΜΠΑΜΠΗΣ Γ. ΠΑΠΑΪΩΑΝΝΟΥ ήταν Διευθυντής του ευρωπαϊκού προγράμματος «Youth Campaign on Tolerance - Together for Youth» που υλοποιήθηκε από την Ευρωπαϊκή Επιτροπή στην Π.Γ.Δ.Μ. και μέλος του διοικητικού συμβουλίου του European Youth Forum.\nΜπορείτε να ακολουθείτε το «Foreign Affairs, The Hellenic Edition» στο TWITTER στη διεύθυνση https://twitter.com/#!/foreigngr αλλά και στο FACEBOOK, στη διεύθυνσηhttp://www.facebook.com/pages/Foreign-Affairs-Hellenic-Edition/191397164...\nΜΕ ΤΟΝ ΙΤΑΛΟ ΠΡΩΘΥΠΟΥΡΓΟ ΜΑΡΙΟ ΜΟΝΤΙ ΣΥΝΑΝΤΑΤΑΙ ΑΥΡΙΟ Ο ΕΥΑΓΓ. ΒΕΝΙΖΕΛΟΣ\nΜαχαιριές στη Γένοβα!\nΣΑΣΜΟΣ: Η ζωή του Μαθιού κρέμεται από μια κλωστή...\nΣκόπια: Ο αρχηγός του VMRO μετά την επικράτηση στους δήμους, ζητάει πρόωρες εκλογές ...και σχεδιάζει να αλλάξει την συμφωνία των Πρεσπών\nΠρώτη επίσκεψη Δένδια στα Σκόπια\nΕΞΕΛΙΞΕΙΣ ΓΙΑ ΒΕΡΝΤΕΡ ΚΑΙ ΤΟΡΟΣΙΔΗ... ΜΕΤΑ ΤΗΝ ΠΟΡΕΙΑ ΤΗΣ ΕΘΝΙΚΗΣ ΣΤΟ EURO!\nΠαγκόσμιο-σοκ από την φιλοναζιστική σύμπλευση Σαμαρά-Μιχαλολιάκου-Βορίδη. (Υποψήφιος βουλευτής της Χρυσής Αυγής χαμογελά στο Νταχάου-φωτό!)


Γερμανία: Οι Πράσινοι αλλάζουν τα δεδομένα | Η ΚΑΘΗΜΕΡΙΝΗ\nΗ συμπρόεδρος των Πρασίνων στη Βαυαρία Καταρίνα Σούλτσε. Το κόμμα διεμβολίζει τους Χριστιανοκοινωνιστές και τους Σοσιαλδημοκράτες.\n13 Οκτωβρίου, 2018 13.10.2018 • 15:19\nΒΕΡΟΛΙΝΟ. Η δυναμική που παρουσιάζει το κόμμα των Πρασίνων αλλάζει τα δεδομένα στη γερμανική πολιτική, καθώς η υποχώρηση των μεγάλων κομμάτων μεταφράζεται σε αύξηση της υποστήριξης για το κόμμα που εκφράζει οικολογικές, φιλοευρωπαϊκές και φιλομεταναστευτικές θέσεις. Οι δημοσκόποι εμφανίζουν τους Πράσινους σταθερά στη δεύτερη θέση στη Βαυαρία, οι ψηφοφόροι της οποίας προσέρχονται στις κάλπες αύριο, ενώ τα ποσοστά τους κυμαίνονται μεταξύ τρίτης και δεύτερης θέσης σε ομοσπονδιακό επίπεδο. Υπό το νέο ηγετικό δίδυμο των Αναλένα Μπέρμπoκ και Ρόμπερτ Χάμπεκ, το κόμμα των Πρασίνων έχει μετατοπιστεί προς το κέντρο, απευθυνόμενο στα μεσαία και ανώτερα στρώματα που αναγνωρίζουν την κλιματική αλλαγή ως υπαρξιακό κίνδυνο.\nΕίναι επίσης ασφαλές καταφύγιο για όσους βλέπουν με τρόμο την ακροδεξιά AfD να ρυμουλκεί προς τις θέσεις της τον κυβερνητικό συνασπισμό, με τους Σοσιαλδημοκράτες ανίκανους να επιβάλουν το στίγμα τους. Στην τελευταία δημοσκόπηση του καναλιού ARD, οι Χριστιανοδημοκράτες χάνουν τρεις μονάδες από τον περασμένο μήνα και οι Σοσιαλδημοκράτες μία, καταλήγοντας στο 26% και στο 15% αντιστοίχως. «Σφήνα» ανάμεσά τους είναι οι Πράσινοι με 17% και η ΑfD με 16%. Αντίστροφα (δεύτερη AfD, τρίτοι Πράσινοι) εκτιμά την υποστήριξη των κομμάτων αυτών η δημοσκόπηση της GMS, αν και συμφωνεί στην κατάταξη των Σοσιαλδημοκρατών στην τέταρτη θέση. Ειδικά στη Βαυαρία, όπου η πολιτική συζήτηση έχει μετατοπιστεί προς τα δεξιά υπό την πίεση της AfD, οι Πράσινοι βρίσκουν όλο και μεγαλύτερο κοινό μεταξύ των ανθρώπων που υποστηρίζουν την αρμονική συνύπαρξη με τους πρόσφυγες και μετανάστες.\n«Ηταν τέλος Ιουλίου όταν βεβαιώθηκα ότι το CSU πηγαίνει κόντρα στην πλειοψηφία», έγραψε o διευθυντής της εφημερίδα TAZ Γκέοργκ Λέβιτς. «Μόλις τρεις εβδομάδες νωρίτερα, ο Ζεεχόφερ, ο Ζέντερ και ο Ντόμπριντ (σ.σ. η ηγεσία των Χριστιανοκοινωνιστών) είχαν εξαπολύσει μια άνευ προηγουμένου επίθεση στην καγκελάριο, υποστηρίζοντας ότι η Γερμανία δεν αντέχει πια, γιατί οι Γερμανοί δεν μπορούν άλλο τους φωνακλάδες ξένους. Στην έξοδο της βαυαρικής πόλης Μίζμπαχ, στέκονταν πρόσφυγες με τσάντες από το σούπερ μάρκετ. Από εκεί ώς το κατάλυμά τους, στο Τάλαμ, δεν υπήρχε λεωφορείο, αλλά οι πρόσφυγες δεν χρειαζόταν να περιμένουν πολύ. Συχνά κάποιος σταματούσε και τους έπαιρνε. Στο σημείο που περίμεναν είχαν φτιάξει ως και αυτοσχέδια πλατφόρμα για να μην πατούν στη λάσπη όταν βρέχει».\nΜε τη στάση τους στο προσφυγικό, οι πράσινοι «ροκανίζουν» τη βάση των Χριστιανοκοινωνιστών ως κόμματος χριστιανικών αξιών, ενώ και στο θέμα της προστασίας της βαυαρικής υπαίθρου δίνουν άλλη έννοια στην παραδοσιακή πρόσδεση των υποστηρικτών του κόμματος στην «πατρίδα». Πρόσφατη δημοσκόπηση, η οποία μάλιστα διενεργήθηκε για λογαριασμό ινστιτούτου που πρόσκειται στο CSU, διαπίστωσε ότι το 61% των Βαυαρών θεωρεί ότι το κρατίδιο δεν κάνει αρκετά για να προωθήσει την μετάβαση στις καθαρές πηγές ενέργειας.\nΑλλα ζητήματα, όπως η αντίσταση στον νόμο για την ενίσχυση των εξουσιών της αστυνομίας ενισχύουν το προφίλ του κόμματος ως προστάτη πολιτικών ελευθεριών, χωρίς ωστόσο να το αποκλείουν από τη συμμετοχή σε κυβέρνηση συνασπισμού.\nΤο «αστείο» του Ζεεχόφερ για την Ελλάδα άναψε φωτιές\nΚρίσιμες εκλογές στη Βαυαρία\nΓερμανία: Εβραϊκή ομάδα στο σώμα της AfD\nΗ ακροδεξιά σκουριά στο γερμανικό κράτος\nΔιαδήλωση ακροδεξιών στο Βερολίνο ανήμερα της επετείου από την επανένωση της Γερμανίας (φωτογραφίες)


Επικίνδυνες καλένδες Γερμανικής προεδρίας - Άμυνα & Διπλωματία\nΕπικίνδυνες καλένδες Γερμανικής προεδρίας\nΠαραπομπή, με άμεσο ή έμμεσο τρόπο, των θεμάτων ελληνικού ενδιαφέροντος στην περίοδο άσκησης της Γερμανικής Προεδρίας στην Ευρωπαϊκή Ένωση, το δεύτερο εξάμηνο του 2020, επιλέγει η ηγεσία του Βερολίνου.\nΗ καθυστέρηση εξέτασης και εξεύρεσης λύσεων στα ζητήματα που θέτει η κυβέρνηση, διμερώς, στο Βερολίνο και, πολυμερώς, στην Ε.Ε. σημαίνει αόριστη μετάθεση στις «γερμανικές καλένδες» (ίσως και πέραν του β’ εξαμήνου), προκαλώντας ανησυχίες στα ακόλουθα μέτωπα:\nΣτις ελληνοτουρκικές σχέσεις, η καγκελάριος Αγκ. Μέρκελ και ο υπουργός Εξωτερικών Χ. Μάας δεν διακινδυνεύουν επιβάρυνση του κλίματος Βερολίνου-Άγκυρας ούτε προς χάρη της Αθήνας ούτε προς όφελος της γενικότερης σταθερότητας στη ΝΑ Μεσόγειο. Ξένοι διπλωμάτες στην ελληνική πρωτεύουσα αναφέρουν πως οι κίνδυνοι, που απορρέουν από την τουρκική προκλητικότητα, δεν συζητήθηκαν εκτενώς κατά τις 4ωρες συνομιλίες της κας. Μέρκελ με τον Τούρκο πρόεδρο Ρ.Τ. Ερντογάν, στην Άγκυρα, προ δεκαημέρου. Άλλωστε η Άγκυρα δεν ενοχλήθηκε καν από τη δήλωση της εκπροσώπου του γερμανικού υπουργείου Εξωτερικών, η οποία δεν υιοθέτησε τη σκληρή ανακοίνωση της αρμόδιας επιτροπής της Ομοσπονδιακής Βουλής για την ακυρότητα του τουρκολιβυκού μνημονίου. Οι Γερμανοί αρμόδιοι επιβεβαιώνουν απλώς τα συμπεράσματα του Ευρωπαϊκού Συμβουλίου της 13ης Δεκεμβρίου 2019 που είναι, ασφαλώς, χρησιμότατα για την ελληνική πλευρά, αλλά σταδιακά αποδυναμώνονται από τις εξελίξεις. Επί Γερμανικής Προεδρίας, αναμένεται τακτική «Πόντιου Πιλάτου» ως προς τις τουρκικές αεροναυτικές προκλήσεις κατά της Ελλάδας.\nΣτην κρίση της Λιβύης, η Γερμανία δεν έχει συναινέσει ακόμα στη συμμετοχή της Ελλάδας στην επόμενη Διάσκεψη του Βερολίνου και, προς αποφυγή επανάληψης του αποκλεισμού από την προηγούμενη (της 19ης Ιανουαρίου), θα απαιτηθούν δύσκολες διαβουλεύσεις. Πάντως, ειδικά ως προς τη στρατιωτική κατάσταση και την ανακωχή στη Λιβύη, η γερμανική πλευρά δείχνει ανεξάντλητη ανοχή έναντι του κ. Ερντογάν. Θεωρητικά τον καλεί να σεβαστεί το εμπάργκο αποστολής όπλων, αλλά στην πράξη υποκρίνεται πως δεν γνωρίζει τις προετοιμασίες της Τουρκίας για την εγκατάσταση μόνιμης στρατιωτικής βάσης στη Λιβύη. Η βάση, σε λίγους μήνες, θα παράσχει πρόσθετα πλεονεκτήματα στον κ. Ερντογάν και θα καταστήσει, για τα συμφέροντα της Άγκυρας, σχεδόν αδιάφορη την έκβαση της αναμέτρησης Σάρατζ-Χαφτάρ. Αν και είναι πολύ νωρίς να προβλεφθούν οι συσχετισμοί ισχύος των ένοπλων ομάδων στη Λιβύη την 1η Ιουλίου, κατά την έναρξη της Γερμανικής Προεδρίας, θα ήταν απίθανο τα σχέδια Ερντογάν για μόνιμη παρουσία και για γεωτρήσεις ΝΑ της Κρήτης να έχουν ανατραπεί από τρίτες χώρες.\nΩς προς την επιβολή κυρώσεων της Ε.Ε. σε τουρκικά νομικά και φυσικά πρόσωπα, που συμμετέχουν στις παράνομες γεωτρήσεις στην ΑΟΖ της Κυπριακής Δημοκρατίας, η γερμανική διπλωματία είναι σαφώς αντίθετη. Επί της αρχής, υποστηρίζει πως, ούτως ή άλλως, τα οποιαδήποτε μέτρα θα είναι συμβολικά και δεν θα μεταβάλουν την τουρκική πολιτική. Σε αυτό το πλαίσιο, θα ανέμενε κανείς ότι, αφού οι συμβολισμοί είναι ανώδυνοι, το Βερολίνο θα αποδεχόταν την επιβολή έστω ήπιων μέτρων. Τελικά, δεν έπραξε ούτε αυτό και, επιπλέον, εξέφρασε επίσημη νομική επιφύλαξη για την επιβολή κυρώσεων. Ενδεικτικό της φιλο-τουρκικής στάσης του Βερολίνου είναι το γεγονός ότι, πριν από την έκφραση της επιφύλαξης, η Νομική Υπηρεσία του Συμβουλίου της Ε.Ε. είχε ήδη γνωμοδοτήσει πως τα αποδεικτικά στοιχεία της Κυπριακής Δημοκρατίας για τις κυρώσεις ήταν επαρκή. Ταυτόσημη γνώμη έχουν 20 κράτη-μέλη της Ε.Ε. για συγκεκριμένα φυσικά πρόσωπα. Η κατάσταση θα επιδεινωθεί, επί Γερμανικής Προεδρίας, κατά την εξέταση της επόμενης φάσης των κυρώσεων εναντίον της TPAO, της κρατικής εταιρίας πετρελαιοειδών της Τουρκίας. Για την TPAO αποκλείεται να συμφωνήσουν αρκετοί εταίροι, οπότε η ελλαδική και κυπριακή θέση θα είναι δύσκολη.\nΗ κατάσταση στα Βαλκάνια και, ειδικά η ικανοποίηση του αιτήματος των Τιράνων και των Σκοπίων για άμεση έναρξη των ενταξιακών διαπραγματεύσεών τους με την Ε. Ε., αποτελεί ίσως το μοναδικό θέμα ταύτισης απόψεων Αθήνας και Βερολίνου. Είναι άγνωστο αν, μέχρι τον Ιούλιο, θα ληφθεί απόφαση (έγκριση ή απόρριψη έναρξης, διαχωρισμός υποψηφιοτήτων κ.λπ.), αλλά είναι γνωστό ότι η Γερμανική Προεδρία επιθυμεί να καλύψει το χαμένο έδαφος στην άσκηση επιρροής της στα Βαλκάνια μετά την απορριπτική στάση της Γαλλίας και της Ολλανδίας πέρυσι.\nΠαράλληλα, πριν από την έναρξη της Προεδρίας, ενδιαφέρον θα έχει η το «Ελληνογερμανικό Φόρουμ για την Οικονομία» που συγκαλείται, στις 9 Μαρτίου, στο Βερολίνο με την παρουσία της κας Μέρκελ και του πρωθυπουργού Κυρ. Μητσοτάκη. Η πρωτοβουλία είναι, αναμφισβήτητα, θετική, αλλά τα αποτελέσματά της εξαιρετικά αμφίβολα, λαμβάνοντας υπόψη τη διάψευση των προσδοκιών από τα προηγούμενα φόρουμ, στην Αθήνα, το 2007 και το 2012.\n“Δημοσιεύθηκε στην εφημερίδα “Δημοκρατία” στις 5 Φεβρουαρίου 2020″


Αρχική MEDIA «8 Λέξεις»: Δείτε απόσπασμα από το αποψινό επεισόδιο (video)\n20-11-2019 - 18:03μμ\nΗ Σμαράγδα και ο Λουκάς αναμετριούνται στα χαρτιά και ο νικητής πάει σπίτι με την τσέπη γεμάτη! Χωρίς να περιμένει καθόλου, η Γκρέις εξαπολύει αντεπίθεση κατά της οικογένειας Καλλέργη.\nΟ Άκης επισκέπτεται την Ηλιάνα στην ψυχιατρική κλινική και δυστυχώς είναι παρόν σε μια νευρική της κρίση. Ο Δημήτρης συναντιέται με την Ευγενία και οι δυο τους κάνουν μια αναδρομή στη σχέση τους. Ο Μιχαήλ παίρνει είδηση τον πόλεμο που άνοιξε μαζί του η Γκρέις και εξαγριώνεται. Η Σοφία μιλάει στον Φοίβο για τον πρώην της και επιμένει ότι πρέπει να τους γνωρίσει. Ο Μητροφάνης παίρνει φόρα και ανεβάζει την“ταρίφα” του Άκη στις 200 χιλιάδες μηνιαίως!\nΗ Ηλιάνα δεν αντέχει άλλο μέσα στην κλινική και το βράδυ, όταν όλοι κοιμούνται, το σκάει! Η Ηλιάνα το έχει σκάσει από την κλινική και κατά τη διάρκεια της νύχτας, δεν την παίρνει είδηση κανένας. Επικοινωνεί τηλεφωνικά με την Ελένη, η οποία για μια ακόμα φορά, θα πάρει το μέρος της Ηλιάνας και θα στήσουν ένα κόλπο προκειμένου να δει τη μικρή Αριάδνη. Στο μεταξύ, ο Μιχαήλ είναι στη Βουλή και κανένας δεν μπορεί να τον ειδοποιήσει.\nΑπό την άλλη ο Άκης έχει πάει με τη Σμαράγδα να υπογράψουν τα χαρτιά για την αναγνώριση του μωρού. Ο Σίμος απελπισμένος από την οικονομική του κατάσταση, πάει και παίζει χαρτιά με σκοπό να κερδίσει.


Μεγάλη ταλαιπωρία για τους επιβάτες του ΚΤΕΛ Ημαθίας με προορισμό την Αθήνα\nΜεγάλη ταλαιπωρία περίμενε τους επιβάτες του ΚΤΕΛ Ημαθίας που ταξίδευαν από Βέροια για Αθήνα, χθες το μεσημέρι.\nΣυγκεκριμένα, το air condition του λεωφορείου, σταμάτησε να λειτουργεί. Και μάλιστα ημέρα που η θερμοκρασία καθ' όλη τη διάρκεια της διαδρομής ξεπερνούσε τους 40 βαθμούς Κελσίου!\nΑποτέλεσμα; Όλοι οι επιβάτες χρειάστηκε να μεταφερθούν σε άλλο λεωφορείο, αυτό του ΚΤΕΛ Πέλλας, που πήγαινε επίσης Αθήνα και είχε κενές θέσεις. Οι επιβάτες, πέρα από την ταλαιπωρία που υπέστησαν μέσα σε θερμοκρασία φοβερού καύσωνα, αναγκάστηκαν να φτάσουν και με μεγάλη καθυστέρηση στον προορισμό τους.\nΕπανέρχονται από σήμερα και μέχρι και την Παρασκευή 19 Ιουλίου…\nΡουβίκωνας για την εισβολή σε εκκλησία στα Εξάρχεια: Και ο άγιος φοβέρα θέλει\nΤην εισβολή που πραγματοποίησαν χθες σε εκκλησία τα μέλη του…\nΔιαβάστε τα σημαντικότερα γεγονότα που συνέβησαν σαν σήμερα 24 Σεπτεμβρίου:…\nΗ οριστική διακοπή λειτουργίας του παλιού δικτύου ύδρευσης ξεκινάει στις…


Εξεταστική: Πώς τους νίκησε ο Ψυχάρης | TROKTIKO 2\n« Γεροβασίλη: Ο ελληνικός λαός ωφελήθηκε 764.477.773 ευρώ\nΟι νέες αλλαγές στους κανόνες ρυθμίσεων για τα κόκκινα δάνεια »\nΕξεταστική: Πώς τους νίκησε ο Ψυχάρης Δημοσιεύτηκε 06/08/2016 Του Γ. ΛακόπουλουΗ πραγματική σημασία της παρουσίας του Σταύρου Ψυχάρη στην επιτροπή της βουλής…\nπου διερευνά τα δάνεια των ΜΜΕ και των κομμάτων αναδείχθηκε μετά την αποχώρησή του.\nΟι διαφορές του εκδότη με την Δικαιοσύνη θα κριθούν στις αρμόδιες αίθουσες, όπως έχει δρομολογηθεί. Αυτό που κρίθηκε ήδη σε μια αίθουσα της Βουλής είναι ότι το πολιτικό σύστημα είναι ανίσχυρο απέναντι σε έναν έξυπνο άνθρωπο ακόμη και όταν αυτός βρίσκεται σε προφανή φυσική αδυναμία.\nΟ Ψυχάρης δήλωσε την δυσκολία του στην εκφορά λόγου, αλλά δεν δήλωσε και την παραίτηση του από τη ευφυΐα του. Παραμένει ακόμη και τώρα που βρίσκεται στα κάτω ένας έξυπνος άνθρωπος που χρειάζεται ένα φορτηγό από όσους τον περίμεναν στη Βουλή για να τον γονατίσουν. Τελικά τους γονάτισε αυτός προσφερόμενος να απαντήσει στις ερωτήσεις τους με τον τρόπο του.\nΗ ιδέα της απουσίας του ήταν βολική για όλους. Η παρουσία του όμως τους αποδιοργάνωσε και μερικοί δεν το έκρυβαν. “Αφού είπε ότι δεν θα έρθει γιατί έρχεται” έλεγαν πριν πάει. Και αφού πήγε: ”Αφού ήρθε για μας ξέφυγε;”.\nΕκείνη τη στιγμή κατάλαβαν ότι ο ιδιόκτητης του ΔΟΛ όχι μόνο δεν παραβιάζει κανόνες, αλλά ξέρει να παίζει με αυτούς.\nΠαίζοντας με τους κανόνες έγινε ισχυρός με τον ίδιο τρόπο που εξασφάλισε τις επίμαχες δανειοδοτήσεις για την επιχείρησή του και έτσι αντιμετώπισε και τους ανακριτές του. Τους τάραξε στη νομιμότητα.\nΤο κείμενο που κατάθεσε ο Ψυχάρης αφαιρούσε κάθε περιθώριο για τις ανακριτικές τεχνικές που είχαν στο μυαλό τους ορισμένοι.\nΩς κατηγορημένος ήδη για τα δάνεια του ΔΟΛ έχει κάθε δικαίωμα να μην απαντάει, και ως πρόεδρος του Μέγκα έχει κάθε δικαίωμα να τους αφήνει να πελαγοδρομούν στις καταθέσεις που προηγήθηκαν. Ο Ψυχάρης δεν είναι Μπόμπολας. Είναι πολύ σκληρός για να πεθάνει, όπως τους είπε.\nΜε τη σιωπή έδωσε ηχηρές απαντήσεις. Όσες επικρίσεις και αν διατυπωθούν εναντίον του, έχει ένα χαρακτηριστικό που τον διατηρεί ισχυρό παίκτη: είναι σοβαρός. Χωρίς να πει τίποτε, είπε τα πάντα. Δεν είναι χθεσινός άλλωστε.\nΣτη συγκεκριμένη συνεδρίαση ήταν φανερό ότι η μη κατάθεση Ψυχάρη ήταν λυτρωτική για πολλούς. Τον προτιμούσαν απόντα για να ξεδιπλώνουν τους λεονταρισμούς τους. Και αφού δήλωσε παρών, τους βόλευε να φύγει αντί να τους ατενίζει με ύφος που ανακαλεί στη μνήμη τους τις παρελθούσες γονυκλισίες τους στο “Συγκρότημα”. Έτσι κάποιοι έκαναν τα κοκοράκια αφού έφυγε από την αίθουσα.\nΣτην πραγματικότητα όλοι έπεσαν στην παγίδα της στρατηγικής του, που δεν είναι η επιδίωξη της σύγκρουσης, αλλά η αποφυγή της. Ο Ψυχάρης παραμένει πάντα οπαδός του δόγματος ότι υπάρχουν μέσα ενημέρωσης που προϋπήρξαν των πολιτικών και θα υπάρχουν και μετά από αυτούς.\nΑν η συγκεκριμένη -μη- κατάθεση- ήταν μια αναμέτρηση ανάμεσα στον Ψυχάρη και τη σημερινή πολιτική εξουσία που τον οδήγησε στο έδρανο της Βουλής απέναντι σε μια ομάδα βουλευτών, ο εκδότης την κέρδισε κατά κράτος.\nΔηλώνοντας ότι δεν θα καταθέσει στην επιτροπή όσα θα χρησιμοποιήσει για να υπερασπιστεί τον εαυτό του ως μάρτυρας τους έφερε αντιμέτωπους με όσα νόμιζαν ότι είναι η αδυναμία του. Η αχίλλειος πτέρνα του ήταν η ισχύς του. Λίγοι κατάλαβαν ότι η γάτα Ιμαλάιων καθόταν δίπλα τους και τους ατένιζε.\nΤίποτε από όσα ήλπιζαν οι αντίπαλοί του δεν συνέβη. Αντίθετα συνέβη αυτό που είχε σχεδιάσει ο ίδιος. Και να πάει την επιτροπή και να μην πάει. Και να καταθέσει και να μην υπάρχει κατάθεσή του. Και να τους αντιμετωπίσει ενώπιος ενωπίω και να τους παραπέμπει σε έναν στίχο του Σαββόπουλου: ‘Απόπειρα εναντίον μου με μαχαίρι, χτύπαγε τον αέρα, δεν ήμουν εκεί, τον συγχωρώ”…\nShare the post "Εξεταστική: Πώς τους νίκησε ο Ψυχάρης"


Seattle - New Orleans(Game total 46) | 11/01/2014 | Hazard\nSeattle - New Orleans(Game total 46)\nΔημοσιεύτηκε Παρασκευή, 10 Ιανουαρίου 2014 15:39\nΞεκινούν τα NFC divisional playoffs και η σημερινή πρόταση έρχεται απο το NFC με τους δυνατούς Seahawks να υποδέχονται τους Saints.\nΜπετ στο σύνολο πόντων θα κάνω εδω άρα ανάλογη θα είναι και η προσέγγιση στο ματς. To New Orleans πέρασε απο το Philly στα τελευταία δευτερόλεπτα του ματς με field goal σε ενα ματς που κατάφερε να κοντρολάρει το υψηλό επιθετικό τεμπο των eagles ενώ η επίθεση τους είχε την γνωστή παραγωγή στα εκτός έδρας που κυμαίνεται κοντά στο μέτριο. Σήμερα τους περιμένει αλλο ενα τεστ απέναντι σε μια elite άμυνα του NFC η οποία τους κράτησε στους 7 πόντους τον Δεκέμβρη στο τελευταίο τους ματς.\nΓια τους Seahawks τα πράγματα ειναι ξεκάθαρα, θα πρέπει να συνεχίσουν την ισχυρή αμυντική παρουσία που έχουν φέτος (14 ποντους μ.ο παθητικό εντός) ενω η επίθεση τους έχει λύσεις εστω και αν δεν είναι μια απο τις πιο εκρηκτικές στην λίγκα (29 πόντους μ.ο εντός). Ο χρόνος κατοχής της μπάλας ειναι σε υψηλά επίπεδα με πάνω απο 30 λεπτά μ.ο ανα/ματς. H ομάδα τρέχει ενα σερί απο 5 under με τα 4 τελευταία να κινούνται κοντά στους 40 πόντους τα όρια. 9-7 στο under συνολικά η ομάδα, και 4-4 στα φετινά εντός έδρας.\nΟι Saints περάσαν το πρώτο αμυντικό τεστ απέναντι στους Eagles και σήμερα τους περιμένει αλλο ενα, τοσο στην επίθεση αλλα και στην άμυνα. Μια ομάδα με διαχρονικά προβλήματα εκτός έδρας, έδειξε χαρακτήρα στο ξεκίνημα των play-offs και γενικά την φετινή σεζόν εχει πάρει δύναμη απο τον έξυπνο προπονητή της αμυντικής γραμμής που φαίνεται να δουλεύει καλά το πλάνο πριν απο κρίσιμα ματς. Η ομάδα δέχεται περίπου 22 πόντους εκτος εδρας φετος και πιστεύω οτι δύσκολα θα επιτρέψει τους Seahawks να πανε πανω απο τους 30 πόντους εδω. Κρίσιμο σημείο ειναι η επιθετική παραγωγή που θα εχουν οι Saints καθώς οι Seahawks έδειξαν οτι μπορούν να τους κλειδώσουν εύκολα και δεν υπάρχουν πολλα πράγματα που μπορει να αλλάξει ο Drew Brees και η επίθεση, η οποία θα πρέπει να ελαττώσει τα turnovers εδω. Στους 19 πόντους περιπου η φετινή τους επιθετική παραγωγή στα ταξίδια τους, με χρονο κατοχής και εδω καλό λιγο πάνω απο τα 30 λεπτά μ.ο. 11-6 στο under για τους Saints φέτος, 7-2 εκτός εδρας στο under και 5 σερί στα πιο πρόσφατα ταξίδια τους.\nΌπως είπαμε τον Δεκέμβρη το Σιατλ καθάρισε τους Saints 34-7, με το οριο κοντά στους 48 πόντους, στα 8 ματς που έχουν δώσει απο το 92' και έπειτα έχουν φέρει 5 φορές το under, με τα 3 απο τα 5 σε αυτο το διάστημα στο Σιατλ να κάθονται κάτω απο το όριο. 11-2 οι Saints φέτος στο under απέναντι σε ομάδες απο το ίδιο conference.\nΦαβορί οι Seahawks κυρίως γιατι διαθέτουν το σταθερό ισχυρό δεδομένο που είναι η άμυνα τους. Πραγματικά πιστεύω οτι θα φτυσουν αίμα οι Saints να βγάλουν πόντους και αν ξεπεράσουν τους 20 πόντους θα το θεωρήσω επιτυχία. Παραληλα oi Saints οφείλουν να προστατέψουν την μπάλα καλύτερα εδω και να μην κάνουν λαθη επιθετικά που θα δώσουν πόντους στους Seahawks. Αμυντικά τους δινω καλύτερη τυχη σήμερα απέναντί στην επίθεση του Σιατλ που ναι μεν είναι physical αλλα δεν ρισκάρει ιδιαίτερα, ενω ίσως τους επηρεάσει και λίγο το ρεπο που είχαν πριν απο αυτό το ματς, τουλάχιστον στο ξεκίνημα. Περιμένω μια αμυντική μάχη εδω καθώς θεωρό δεδομένο τα μικρά επιθετικά νούμερα και για τους δυο. Με αυτα τα δεδομένα το οριο πάνω απο τους 45 πόντους είναι θελκτικό καθώς ακόμα και με 6 συνολικά touchdowns πηγαίνουμε ταμείο. Καλύτερο όριο με ανάλογη τιμή αυτή την στιγμή η Bet365 στους 46 @ 1.90, ενω υπάρχουν ακόμα κάτι 47 και 48 κοντά στο 1.70 (Callbet-Betsonic).\nΤελευταία τροποποίηση στις Κυριακή, 12 Ιανουαρίου 2014 02:50\nΣάββατο, 11 Ιανουαρίου 2014 23:35


Sachsenring GP – «Περασμένα μεγαλεία» για την Honda (;) - BIKEIT!\nΦέτος θα διεξαχθεί για 82η φορά Grand Prix επί Γερμανικού εδάφους και για 23η φορά αγώνας στην πίστα του Sachsenring. Η παράδοση «δείχνει» Honda, όμως το απόγευμα της Κυριακής το πιο πιθανό είναι ένας άλλος κατασκευαστής να πανηγυρίσει τη νίκη.\nΜετά την επανένωση της Γερμανίας, το Γερμανικό Grand Prix ήταν σταθερά στο Ημερολόγιο αγώνων του MotoGP μέχρι και πέρυσι, όταν το σερί αυτό διεκόπη λόγω της πανδημίας του Covid-19.\nΤο Sachsenring είναι η πίστα όπου τα τελευταία χρόνια έχουμε συνηθίσει να βλέπουμε τον Marc Marquez να θριαμβεύει, ωστόσο και παλιότερα η πίστα ήταν ευνοϊκή για την ομάδα της Honda.\nΔεν είναι τυχαίο άλλωστε, ότι η Honda κυριαρχεί απόλυτα σε ό,τι αφορά στις νίκες, αφού στη σύγχρονη εποχή του MotoGP (από το 1998 και μετά) μετράει 16 νίκες στο σύνολο! Η τελευταία ήταν αυτή του Marc Marquez το 2019.\nΟ Ισπανός είναι και ο πιο επιτυχημένος αναβάτης στην πίστα, με 10 νίκες (σε όλες τις κατηγορίες), όσες έχει και ο θρυλικός Giacomo Agostini. Άλλες 6 νίκες έχει προσθέσει στο ενεργητικό του και ο Dani Pedrosa.\nΗ Honda μετρά 10 συνεχόμενες νίκες τα τελευταία ισάριθμα χρόνια στο Sachsenring, ενώ οδηγοί της έχουν πάρει και την pole position στα τελευταία εννέα Grand Prix.\nΒέβαια φέτος τα πράγματα θα είναι διαφορετικά για την ομάδα. Το μεγάλο της «όπλο», ο Marc Marquez, θα είναι επίσης «διαφορετικός», όπως παραδέχτηκε και ο ίδιος.\nΤο βάρος πέφτει περισσότερο στους ώμους των Pol Espargaro, Alex Marquez και Takaaki Nakagami για να συνεχίσουν αυτή την παράδοση, κανείς τους ωστόσο δεν έχει αποδείξει ότι έχει τη δυναμική να πάρει τους 25 βαθμούς την Κυριακή.\nΕπομένως είναι η μεγάλη ευκαιρία των υπολοίπων για να σπάσουν το σερί των νικών της Honda στο Sachsenring.\nΠρώτη και καλύτερη η Yamaha, που έχει τον Fabio Quartararo στην κορυφή της βαθμολογίας. Η τελευταία νίκη, πάντως, για τους μπλε ήρθε από τα χέρια του Valentino Rossi το 2009, όταν κέρδιζε το GP αυτό από την pole position. Ο Valentino έχει 4 νίκες στο Sachsenring (στη μεγάλη κατηγορία) και έξι συνολικά.\nΗ Ducati έχει τρεις οδηγούς της πίσω από τον Quartararo στη βαθμολογία και ελπίζει να διπλασιάσει τις νίκες της σε μια δύσκολη πίστα για τους κόκκινους. Αυτό δείχνουν και οι αριθμοί, αφού η μοναδική νίκη της ομάδας στο Sachsenring ήρθε το 2008, με τον Casey Stoner στο τιμόνι να κατακτά την pole position και τη νίκη.\nΜία νίκη στην πίστα αυτή έχει και η Suzuki, με την ομάδα πάντως να έχει επιπλέον προβλήματα να λύσει, πέρα από την αρνητική παράδοσή της στην πίστα. Ήταν το 1999 (500cc) όταν ο Kenny Roberts Jr. έπαιρνε τη νίκη στο Sachsenring. Στο MotoGP το καλύτερο αποτέλεσμα της ομάδας είναι η 3η θέση του Chris Vermeulen (2008).\nΑπό τους υπόλοιπους κατασκευαστές κανείς δεν έχει καταφέρει να πανηγυρίσει τη νίκη στο Sachsenring. Το καλύτερο αποτέλεσμα της Aprilia παραμένει η 7η θέση του Aleix Espargaro το 2017, ενώ για την ΚΤΜ είναι η 10η θέση του Bradley Smith το 2018.\nΌσο για τους Γερμανούς πιλότους; Το καλύτερο αποτέλεσμα Γερμανού στο MotoGP παραμένει ο εντυπωσιακός αγώνας που έκανε στο Sachsenring το 2017 (βλ. κεντρική φωτό) ο Jonas Folger. Ήταν από τις σπάνιες φορές που ο Marc Marquez ανησύχησε μέχρι και λίγο πριν την καρώ σημαία, αφού η πίεση του Folger ήταν μεγάλη.\nΕν τέλει ο Jonas Folger δεν τα κατάφερε, όμως κέρδισε το χειροκρότημα και τους διθυράμβους, λίγους μόλις μήνες προτού διαγνωστεί με το Σύνδρομο Gilbert που τον ανάγκασε να εγκαταλείψει τα GP.\nΤελευταία τροποποίηση στις Τετάρτη, 16 Ιουνίου 2021 14:15\nΠερισσότερα σε αυτή την κατηγορία: « Yamaha - Ένα διαφορετικό βίντεο για τους χορηγούμενους αναβάτες Βασίλη Παντελεάκη και Γιάννη Περιστερά O Alex Rins θα δοκιμάσει ν' αγωνιστεί στο Sachsenring – «Το κόκκαλο έχει σχεδόν θεραπευτεί» »


Ο κόσμος της Μόδας μέσα από το νήμα του Nassos Ntotsikas! — Vicky's Style\nΟ κόσμος της Μόδας μέσα από το νήμα του Nassos Ntotsikas!\nO Nassos Ntotsikas είναι ένας από τους πιο ταλαντούχους νέους σχεδιαστές μόδας ο οποίος έχει αναμφισβήτητα ξεχωρίσει έχοντας ως βάση των δημιουργιών του το πλεκτό και χαράζοντας μία καινούρια σχολή στην Ελληνική μόδα!\nΓνωρίζοντας τον Νάσο μέσα από την συνέντευξη που θέλω να μοιραστώ μαζί σας αξίζει να αναφέρω ότι με κέρδισε και ως προσωπικότητα μέσα από την ευγένεια του, την απλότητα του καθώς και την θετική του ενέργεια.\nΠως αποφάσισες να εξειδικευτείς στο πλεκτό;\nΤο πλεκτό υπήρχε πάντα στη ζωή μου μιας κι η γιαγιά μου έπλεκε συστηματικά και πραγματικά απολάμβανα κάθε φορά να την κοιτάζω αλλά και να την βοηθάω να ξεμπλέκει τα νήματα της με την ανέμη! Αυτός είναι άλλωστε ο λόγος που έχω χρησιμοποιήσει την ανέμη ως λογότυπο του brand μου. Κατόπιν και αφού ολοκλήρωσα τις σπουδές μου στο σχέδιο μόδας και την κατασκευή κουστουμιού-ενδυματολογίας στην Accademia di Costume e di Moda di Roma, ακολούθησε ένας κύκλος εξειδίκευσης στο πλεκτό μετά από παρότρυνση των καθηγητών μου οι οποίοι εντόπισαν την κλίση μου. Έπειτα η επαγγελματική μου εμπειρία σε μια από τις μεγαλύτερες πλεκτοβιομηχανίες της Ευρώπης κι οι συνεργασίες με μεγάλα ονόματα στο χώρο του πλεκτού επιβεβαίωσαν μέσα μου πως αυτό που αγαπώ να σχεδιάζω είναι το πλεκτό.\nΠες μας τρία επίθετα που σε χαρακτηρίζουν ως προσωπικότητα;\nΔημιουργικός, χαμογελαστός, ευαίσθητος και συνάμα επίμονος!\nΤι είναι αυτό που σου δίνει ενέργεια και δύναμη;\nΗ οικογένεια μου, οι φίλοι μου, οι συνεργάτες μου! Η στήριξη και το feedback από όλους αυτούς αλλά και από τα καταστήματα και τους πελάτες που συνεργάζομαι. Ένα ταξίδι, μια όμορφη εικόνα που θα συναντήσω στο δρόμο μου, μια βόλτα με τον σκύλο μου. Ένα παιδί που χαμογελά, πρόσωπα χαρούμενα, ‘γεμάτα’, καταστάσεις που εκπέμπουν αισιοδοξία και με κάνουν να χαμογελώ...ευτυχώς είναι τόσα πολλά!\nΑποφάσισες να δραστηριοποιηθείς επιχειρηματικά κατά την διάρκεια της οικονομικής κρίσης που βιώνουμε τα τελευταία χρόνια στην χώρα μας με πολύ μεγάλη επιτυχία! Τί είναι αυτό που σε ώθησε σε αυτή την απόφαση;\nΕργαζόμουν σε μία μεγάλη εταιρία ως υπεύθυνος δημιουργικού τμήματος και λόγω κρίσης βρέθηκα άνεργος όπως και πολλοί άλλοι νέοι. Έχοντας μία πολύ καλή προυπηρεσία στον χώρο της μόδας κι έχοντας περάσει από διάφορα στάδια ήδη, θεώρησα πως είχε έρθει πλέον η ώρα για την δική μου πρόταση. Έπειτα από μία έρευνα διαπίστωσα πως υπήρχε ένα κενό στο premium πλεκτό, ειδικότερα σε μία τιμή προσαρμοσμένη στα σημερινά δεδομένα. Πήρα λοιπόν το ρίσκο να κάνω πράξη αυτό που ξέρω καλά βασισμένος στις δικές μου δυνάμεις, χωρίς κάποιο ιδιαίτερο κεφάλαιο, αλλά με εφόδια την πείρα, την αγάπη μου για αυτό, καθώς και το όποιο ταλέντο μου. Στην πορεία, κάποιοι άνθρωποι με στήριξαν, έγιναν συνεργάτες μου, όπως ο Μιχάλης Πάσσος, ο οποίος έχει αναλάβει το εμπορικό/marketing κομμάτι αλλά και άλλοι. Τελικά, αισθάνομαι ευτυχής που ξεκίνησα εν μέσω κρίσης καθώς όλο αυτό χτίζεται με αργά και σταθερά βήματα, έχοντας, πιστεύω, γερές βάσεις!\nΈχεις δηλώσει πως οι ωραιότερες γυναίκες είναι οι Ελληνίδες! Τί θα πρέπει να κάνουμε ώστε να αναδείξουμε καλύτερα την Μεσογειακή μας ομορφιά;\nΗ Μεσόγειος, και ειδικότερα η Ελλάδα έχουν πράγματι τις πιό όμορφες, αληθινές γυναίκες! Δεν στέκομαι μόνο στα εξωτερικά χαρακτηριστικά αλλά και στην προσωπικότητα, καθώς οι Ελληνίδες έχουν αποδείξει δια μέσου του χρόνου ότι η προσωπικότητά τους είναι από τα πιό δυνατά τους στοιχεία. Όσο για το τί πρέπει να κάνετε, απλά να αναδείξετε την προσωπικότητα αυτή, μένοντας πιστές στον εαυτό σας και τα ‘θέλω’ σας, υιοθετώντας μόνο τις τάσεις που σας ταιριάζουν και όχι ότι προστάζει η μόδα.\nΤι χαρακτηρίζει την Συλλογή σου για το Φθινόπωρο/Χειμώνα 2013/14; Μπορείς να μας δείξεις κάποιες από τις καταπληκτικές σου δημιουργίες;\nΠρόκειται για μία συλλογή αρκετά διαφορετική από τις προηγούμενες, κρατώντας το γνώριμο ύφος μου, προσθέτοντας όμως στοιχεία που την κάνουν πιο ιδιαίτερη. Ρίγες, γεωμετρικά σχέδια, λάμψεις, όγκοι αλλά και πολύ θηλυκές γραμμές.\nΣχήματα γεωμετρικά που φέρνουν στο νου ιστό αράχνης, ρίγες αλλά και η αναγνωρίσιμη πια πλέξη σε κομψές, μονόχρωμες δημιουργίες. Καθαρές γραμμές αλλά και όγκοι. Ένα ασπρόμαυρο παιχνίδι με flash χρώματος και λάμψεις. Θηλυκά, αέρινα και σοφιστικέ συνθέτουν τη νέα συλλογή υπό τον τίτλο Black Widow.\nΜπορείτε να δείτε την συλλογή στην ιστοσελίδα μας nassosntotsikas.com http:/ /www.nassosntotsikas.com\nΤί θα πρέπει να προσθέσουμε στην γκαρνταρόμπα μας το Φθινόπωρο/Χειμώνα 2013/14;\nΟπωσδήποτε πλεκτά! Έντονα κοσμήματα και αξεσουάρ. Ρούχα με rock στοιχεία και λάμψεις!\nΜπορείς να δώσεις κάποια tips & tricks για κάθε σωματότυπο δίνοντας ίσως μεγαλύτερη βαρύτητα στον σωματότυπο αχλάδι που χαρακτηρίζει τις περισσότερες Ελληνίδες;\nΗ καλύτερη συμβουλή, που εφαρμόζει σε όλους τους σωματότυπους είναι απλή: μην προσπαθείτε να κρύψετε τις ατέλειες αλλά αντίθετα αναδείξτε, τονίστε τα δυνατά σας σημεία!\nΟι δημιουργίες σου δειγματίζονται και στο εξωτερικό! Σε ποιές χώρες έχει παρουσία η συλλογή σου και ποιά είναι τα επόμενα σχέδια σου όσον αφορά την παρουσία σου σε άλλες χώρες;\nΗ συλλογή έχει ήδη παρουσία στην αγορά της Ισπανίας και της Αιγύπτου. Από κοινού με τους συνεργάτες μου κάνουμε ήδη κάποιες κινήσεις για περαιτέρω ανοίγματα, ωστόσο είναι πρώιμο να πω κάτι συγκεκριμένο!\nΈχεις επιτυχημένες συνεργασίες τόσο σε τηλεοπτικές σειρές όσο και στον κινηματογράφο και διαφημιστικά σπότ! Είναι στα άμεσα σχέδια σου κάποια άλλη παρόμοια συνεργασία;\nΝομίζω πως έχω κλείσει με το κομμάτι αυτό αν και ποτέ δεν λέω ποτέ! Για την ώρα είμαι απόλυτα αφοσιωμένος στην δική μου συλλογή, παρόλα αυτά θα ήθελα κάποια στιγμή να σχεδιάσω κουστούμια για το θέατρο.\nΠού μπορούμε να βρούμε την νέα σου συλλογή;\nΌσον αφορά την Ελλάδα, σε κάποια επιλεγμένα καταστήματα, όπως: ToFlirt (Ν. Ερυθραία), HQ Boutique (Αγ. Στέφανος), 7th Thought (Χαλάνδρι), Elize (Ηλιούπολη), South Vintage (Γλυφάδα), The Brands (Κόρινθος & Κιάτο), Tesoro (Θεσσαλονίκη), Monroe (Χίος), Sandro (Ρόδος) ενώ πιθανότατα θα προστεθούν μερικά ακόμη (Περισσότερες πληροφορίες σύντομα στην ιστοσελίδα http:/ /www.nassosntotsikas.com και την σελίδα του facebook https://www.facebook.com/NtotsikasNassos?fref=ts).\nΠεραιτέρω εδραίωση στην Ελλάδα, άνοιγμα σε περισσότερες αγορές του εξωτερικού αλλά και ενδυνάμωση της συλλογής νυφικών!\nΕυχαριστώ πολύ για τον χρόνο σου και τις εύστοχες ερωτήσεις που μου έθεσες!\nΕυχαριστώ πολύ τόσο εσένα Νάσο όσο και τον συνεργάτη σου Μιχάλη Πάσσο για την αποδοχή της πρότασης και για την ευκαιρία που είχαμε να σε γνωρίσουμε καλύτερα!\nΣυγχαρητήρια για τις ξεχωριστές σου δημιουργίες και Καλή Επιτυχία!!!\nPhoto | Michail Lavdiotis\nMakeUp Artist | Antonis Papastavrou\nModels | Mihaela & Julie\nVicky Stouki November 5, 2013 Comment\nLila's review on Emmy 2013 red carpet!\nVicky Stouki October 5, 2013


Τα Περισσότερα Νέα Φάρμακα είναι Λιγότερο Αποτελεσματικά από τα Ήδη Υπάρχοντα - Γ Παθολογική Κλινική Ερρiκος Ντυνάν Hospital Center\npost-title Τα Περισσότερα Νέα Φάρμακα είναι Λιγότερο Αποτελεσματικά από τα Ήδη Υπάρχοντα https://secureservercdn.net/160.153.138.53/aa8.ca0.myftpupload.com/wp-content/uploads/ta-perissotera-nea-farmaka-einai-ligotero-apotelesmatika-apo-ta-hdh-yparxonta.jpg?time=1593885486 2019-07-24 09:26:33 yes no Αναρτήθηκε από doctor\nΒρίσκεστε εδώ: Αρχική \_ Α. Δημητρακόπουλος \_ Τα Περισσότερα Νέα Φάρμακα είναι Λιγότερο Αποτελεσματικά από τα Ήδη Υπάρχοντα\nΤα περισσότερα νέα φάρμακα που κυκλοφορούν στην αγορά, ιδιαίτερα τα φάρμακα για τις νευρολογικές ή ψυχιατρικές νόσους, δεν είναι περισσότερο αποτελεσματικά από τα φάρμακα που χρησιμοποιούνται σήμερα, σύμφωνα με τις παρατηρήσεις μίας νέας έρευνας.\nΣτη μεγάλη αυτή μελέτη, οι επιστήμονες διαπίστωσαν ότι μόλις 54 (25%) από τα 216 νέα φάρμακα που κυκλοφόρησαν στην αγορά ανάμεσα στα έτη 2011 και 2017 ήταν πιο αποτελεσματικά από τα φάρμακα που κυκλοφορούσαν ήδη.\nΓια το 16% από τα νέα φάρμακα, τα επιπλέον οφέλη ήταν ελάχιστα ή δεν ήταν δυνατό να ποσοτικοποιηθούν. Επιπλέον, για το 58% των φαρμάκων δεν υπήρχαν επιπλέον οφέλη σε σχέση με τα φάρμακα της τυπικής θεραπείας μέχρι εκείνη τη στιγμή.\nΤα χειρότερα φάρμακα ήταν αυτά που αφορούσαν παθήσεις της ψυχιατρικής και της νευρολογίας με μόλις 1 από τα 18 νέα φάρμακα (6%) να είναι πιο αποτελεσματικό από τα προηγούμενα, ενώ κάτι αντίστοιχο παρατηρήθηκε και στα νέα φάρμακα για το διαβήτη, εκ των οποίων μόλις 4 στα 24 (17%) προσέφεραν περισσότερα οφέλη από τα ήδη υπάρχοντα.\n«Πιστεύω ότι για να εγκριθεί ένα νέο φάρμακο πρέπει να προσφέρει περισσότερα οφέλη σε σχέση με αυτά που κυκλοφορούν ήδη στην αγορά», είπε η Μπιτ Γουίσλερ, επικεφαλής της έρευνας από το German Institute of Quality and Efficiency.\nΤα αποτελέσματα της έρευνας δημοσιεύτηκαν στις 10 Ιουλίου στο British Medical Journal.\nΑνάγκη για Συγκριτικές Μελέτες\nΟι ερευνητές σημείωσαν ότι σχεδόν όλα τα φάρμακα που εξετάστηκαν έχουν εγκριθεί προς χρήση σε όλη την Ευρώπη. Η μελέτη τους υπογραμμίζει ένα σημαντικό πρόβλημα στην ανάπτυξη φαρμάκων η οποία έχει επικεντρωθεί υπερβολικά στις ελεγχόμενες μελέτες με placebo. Σύμφωνα με τις τελευταίες οδηγίες τα νέα φάρμακα θα πρέπει να συγκρίνονται με ένα ήδη εγκεκριμένο φάρμακο, δηλαδή με μία ενεργή ουσία, ως προς την αποτελεσματικότητα αλλά και την ασφάλειά τους, και όχι με αδρανείς ουσίες, δηλαδή placebo.\nΑπό τα 125 φάρμακα που διαπιστώθηκε ότι δεν προσέφεραν επιπλέον οφέλη, τα 64 δεν είχαν καν κάποια έρευνα όπου εξετάστηκε η αποτελεσματικότητα και ασφάλειά τους έναντι ενός ενεργού φαρμάκου.\nΓια 42 φάρμακα είχαν γίνει έρευνες, ωστόσο το νέο φάρμακο είχε συγκριθεί με ακατάλληλα φάρμακα ή με λανθασμένες δοσολογίες του άλλου φαρμάκου. Τα υπόλοιπα 19 φάρμακα εξετάστηκαν έναντι ενός εγκεκριμένου φαρμάκου χωρίς ωστόσο να έχουν κάποιο πλεονέκτημα σε σχέση με τα τελευταία.\nΟι ερευνητές παραδέχτηκαν ότι αρκετά φάρμακα εκρίνονται χωρίς να υπάρχουν δεδομένα για «περισσότερα οφέλη» έτσι ώστε να επιταχυνθεί η διάθεσή τους στο κοινό, με τη δέσμευση ότι θα γίνουν στο μέλλον συγκριτικές μελέτες, κάτι που ωστόσο σπάνια γίνεται.\n«Είναι κοινό πρόβλημα ότι σπάνια γίνονται έρευνες μετά την έγκριση ενός φαρμάκου και οι κυρώσεις είναι συνήθως ανύπαρκτες», έγραψαν οι ερευνητές.\n«Η αβεβαιότητα σχετικά με τα θεραπευτικά οφέλη υποβαθμίζει την ποιότητα της φροντίδας και δυσκολεύει τη λήψη αποφάσεων από το γιατρό, ιδαίτερα όταν τα φάρμακα έχουν μεγάλο κόστος και δεν υπάρχει οικονομική άνεση», συμπλήρωσαν.\nΑνάγκη για Ισχυρά Δεδομένα\nΟι επιστήμονες δήλωσαν επίσης ότι «η έγκριση ενός φαρμάκου πρέπει να γίνει μόνο αν υπάρχουν ισχυρά δεδομένα για την αποτελεσματικότητα και ασφάλεια σε μακροχρόνια χρήση του». Πρέπει να γίνονται επίσης ελεγχόμενες μελέτες με μία ενεργή ουσία που ήδη χρησιμοποιείται σήμερα.\nΥποστηρίζουν ακόμα ότι οι φορείς έγκρισης των φαρμάκων θα πρέπει να έχουν πιο ενεργό ρόλο στη διαδικασία ανάπτυξης ενός νέου φαρμάκου. Όπως τονίζουν, «αντί να περιμένουν τις φαρμακευτικές εταιρίες να επιλέξουν σε ποια κατεύθυνση θα κινηθούν, είναι προτιμότερο να καθορίσουν τις ανάγκες σε φάρμακα και να κατευθύνουν την έρευνα νέων φαρμάκων προς αυτή την κατεύθυνση».\nΗ Απάντηση από τις Φαρμακευτικές Εταιρίες\nΑπαντώντας στην παραπάνω μελέτη, το Association of Research-Based Pharmaceutical Companies της Γερμανίας εξέδωσε μία ανακοίνωση τονίζοντας ότι η εκτίμηση των επιπλέον οφελών «δεν είναι κάτι εύκολο, καθώς δεν υπάρχει πάντοτε ‘σωστό’ και ‘λάθος’».\n«Στη μεθοδολογία μας, όταν λέμε ότι δεν υπάρχουν επιπλέον οφέλη εννοούμε ότι το φάρμακο ‘είναι εξίσου αποτελεσματικό με αυτά που ήδη κυκλοφορούν’. Τα φάρμακα αυτά έχουν επομένως χρησιμότητα ως εναλλακτική επιλογή. Για παράδειγμα, αν κάποιος έχει δυσανεξία σε ένα φάρμακο της τυπικής θεραπείας είναι σημαντικό να υπάρχει άλλο εξίσου αποτελεσματικό φάρμακο διαθέσιμο», πρόσθεσαν.\nΤο Association of the British Pharmaceutical Industry (ABPI) εξέδωσε επίσης μία ανακοίνωση ως απάντηση στη μελέτη.\n«Το Ηνωμένο Βασίλειο έχει ισχυρούς ελεγκτικούς μηχανισμούς που διασφαλίζουν ότι τα φάρμακα και τα εμβόλια είναι αποτελεσματικά και έχουν τιμολογηθεί σωστά πριν κυκλοφορήσουν στην αγορά. Αν ένα φάρμακο δεν έχει σαφή χρησιμότητα είναι σχεδόν αδύνατο να εγκριθεί», είπε ο Ρίτσαρντ Τορμπέ, εκτελεστικός διευθυντής του ABPI.